Acryl Sani bersara awal, bakal ada Ketua Polis Negara yang baharu

Tan Sri Acryl Sani Abdullah Sani mengesahkan akan bersara awal daripada tarikh yang dijadualkan.

Ketua Polis Negara (KPN) itu dilaporkan akan bersara pada minggu pertama Julai ini walaupun kontraknya sebelum ini disambung sehingga Oktober dan pada masa sama enam negeri juga akan berdepan Pilihan Raya Negeri (PRN) tak lama lagi.

Susulan persaraan beliau, tugas memimpin pasukan PDRM unruk mendepani enam PRN yang bakal berlangsung pada Julai atau Ogos ini, bakal digalas Timbalannya, Tan Sri Razarudin Husain.

“Ya benar, saya akan berundur dari pasukan PDRM pada minggu pertama Julai ini.

“Keputusan ini dibuat disebabkan ada tawaran di luar sana (luar pasukan PDRM) yang perlu saya terima pada masa ini,” katanya dipetik laporan portal BH.

Anak kelahiran Petaling Jaya, Selangor ini bagaimanapun tidak memberi butiran lanjut mengenai tawaran diterimanya sebaik menamatkan tugas sebagai Ketua Polis Negara.

Sementara itu, berdasarkan maklumat sumber, Acryl bakal dilantik menerajui sebuah syarikat perbankan milik kerajaan dalam masa terdekat.

Langkah Acryl bersara lebih awal ini dapat dilihat apabila juruiring rasminya (ADC) sebelum ini dilantik sebagai Timbalan Ketua Polis Daerah Brickfields.

Setakat ini nama bakal pengganti Acryl Sani belum dapat dipastikan.


PDRM tawar diskaun saman trafik sehingga 50 peratus

Polis Diraja Malaysia (PDRM) menawarkan diskaun kompaun trafik sehingga 50 peratus mulai hari ini hingga 11 April depan menerusi portal dan aplikasi ‘MyBayarSaman’, kata Ketua Polis Negara, Tan Sri Abdul Hamid Bador.

Memberitahu sidang media selepas majlis pelancaran sistem bayaran saman secara dalam talian (MyBayar Saman) Jabatan Siasatan dan Penguatkuasaan Trafik di Bukit Aman, hari ini, beliau berkata, tawaran itu bagi memberi kemudhan kepada orang ramai membayar saman trafik secara dalam talian.

“Rakyat Malaysia yang mempunyai saman kompaun trafik Polis Diraja Malaysia (PDRM) boleh menikmati tawaran diskaun sehingga 50 peratus bermula hari ini hingga 11 April menerusi portal dan aplikasi MyBayarSaman,” katanya.

Bagaimanapun katanya, tawaran diskaun itu tidak terpakai bagi kesalahan utama trafik, termasuk melanggar lampu isyarat merah; memandu melebihi had laju ditetapkan; memotong garisan berkembar; menggunakan telefon semasa memandu dan memandu di lorong kecemasan.

“Menerusi aplikasi ini orang awam dapat melakukan pembayaran secara dalam talian tanpa perlu beratur bersesak di kaunter-kaunter bayaran sedia ada sebelum ini,” katanya.

Mengenai isu kartel di kalangan pegawai polis yang didakwa mewujudkan gerakan untuk menjatuhkan beliau, Hamid berkata, beliau tidak akan dilaporkan kepada Suruhanjaya Pencegahan Rasuah Malaysia (SPRM).

Beliau yakin situasi yang berlaku dalam PDRM masih terkawal serta akan menghentikan gerakan itu secara dalaman.

“Saya nak jelaskan bahawa perkara itu bawah kawalan saya. Saya berbincang dengan Jabatan Integriti dan Pematuhan Standard (JIPS) Bukit Aman, tindakan akan diambil (secara dalaman) tidak sampai ke situ (lapor SPRM) termasuk sampai nak bawa kepada penubuhan Suruhanjaya Siasatan Diraja (RCI),” katanya.

Hamid sebelum ini mendedahkan wujudnya gerakan dalaman pegawai muda PDRM yang bercita-cita menjatuhkannya.

Dementara itu ketika ditanya siapa penggantinya sebagai Ketua Polis Negara selepas kontraknya tamat 3 Mei ini, beliau memberi bayangan timbalannya, Datuk Seri Acryl Sani Abdullah Sani bakal menggalas tanggungjawab itu.

Bagaimanapun, katanya, terpulang kepada Perdana Menteri, Tan Sri Muhyiddin Yassin dan Yang di-Pertuan Agong untuk membuat pelantikan itu.


Indonesia belum selamat untuk hapus, longgar PPKM Darurat

Indonesia sedang mengalami gelombang jangkitan Covid-19 yang dahsyat, tetapi pemerintah negara itu sudah bercakap-cakap mengenai melonggarkan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, terutama di wilayah Pulau Jawa yang paling padat penduduk.

Didorong oleh penularan varian Delta yang meluas di wilayahnya, Presiden Indonesia Joko Widodo atau Jokowi menyambung PPKM Darurat itu yang tamat pada 20 Julai lalu sehingga esok (25 Julai 2021), dan kini menimbang untuk tidak lagi menyambungnya.

Alasan diberikan oleh beberapa penganalisis ialah sebahagian besarnya disebabkan oleh isu ekonomi.

Kesan wabak itu sangat kejam di Indonesia, dengan kisah pesakit Covid-19 berkejaran untuk cuba mendapatkan katil hospital, oksigen dan ubat-ubatan untuk mereka yang tersayang.

Jumlah kematian akibat Covid-19 pula empat kali pecah dalam tempoh seminggu ini dengan terbaharu pada Jumaat lalu membabitkan 1,566 kematian.

Semalam, Kementerian Kesihatan Republik Indonesia melaporkan 45,416 kes baharu dalam tempoh 24 jam menjadikan kumulatif sebanyak 3,127,826 kes, dengan 2,471,678 disahkan sembuh.

Negara itu juga melaporkan seramai 1,415 pesakit meninggal dunia menjadikan jumlah keseluruhan kes kematian kepada 82,013.

Pun begitu, dan lebih seminggu setelah Indonesia mencatat jumlah jangkitan harian tertinggi, Presiden Joko Widodo menyatakan bahawa sekatan semasa PPKM Darurat dapat dikurangkan seawal minggu depan jika kes mulai menurun.

Bagaimanapun pakar kesihatan berbeza pandangan. Melonggarkan sekatan mungkin terlalu awal dan meletakkan negara itu dalam kedudukan berbahaya.

Walaupun kes harian telah menurun daripada lebih 56,000 pada pertengahan Julai menjadi 49,000 pada 23 Julai, ahli epidemiologi berkata pada tempoh sama kadar ujian saringan juga kurang, sehingga sukar untuk menentukan apakah punca sebenar penurunan itu.

Walaupun kes menjadi landai, kelonggaran sekatan tidak disarankan memandangkan jumlah penempatan pesakit di hospital dan kadar kematian tetap tinggi, kata mereka.

LaporCovid-19, badan pemantau bebas di Indonesia, mengatakan jumlah kematian sebenar adalah tiga kali ganda daripada angka yang diterbitkan pihak berkuasa, di mana hampir 2,500 pesakit meninggal dunia ketika menjalani kuarantin di luar hospital sejak Jun.

Pertubuhan Kesihatan Sedunia (WHO) pula menggesa Indonesia menerapkan langkah-langkah kesihatan kepada masyarakat dan sosial dengan lebih ketat terutamanya bagi larangan pergerakan di seluruh negara ini.

Penutupan sebahagian sekatan sosial di Indonesia seperti bekerja dari rumah dan penutupan pusat beli-belah hanyalah terhad kepada pulau Jawa dan Bali serta sebahagian kawasan merah lain. Sektor ekonomi yang dianggap penting dikecualikan daripada peraturan penutupan.

Menteri Kanan Luhut Pandjaitan mengatakan larangan itu dapat dilonggarkan pada Isnin 26 Julai ini jika kes menunjukkan penurunan. Beliau berpendapat situasi sosial rakyat Indonesia perlu diambil kira untuk membuat keputusan itu.

Prihatin terhadap golongan miskin selain siri protes kecil-kecilan sejak minggu lalu, meningkatkan lagi kebimbangan mengenai risiko ketidaktentuan kehidupan rakyat apabila tidak dapat keluar bekerja.

Dengan 60 peratus tenaga kerja di sektor tidak penting, pakar mengatakan protes yang dilakukan adalah manifestasi kekecewaan – tidak semestinya menentang sekatan, tetapi lebih kepada kesukaran untuk bertahan dalam kehidupan.

Pada masa sama, pemerintan meneruskan program vaksinasi bagi membantu mengurangkan kesan pandemik – kebanyakannya bergantung kepada vaksin Sinovac buatan China.

Walaupun Indonesia bekerja keras untuk memulai program vaksinasi lebih awal, rintangan logistik, bekalan terhad dan keraguan terhadap vaksin menyebabkan program itu bergerak perlahan. Setakat ini hanya enam peratus daripada 270 juta rakyatnya yang diberi vaksin sepenuhnya.

Janji untuk mencapai 400,000 ujian saringan setiap hari dan meningkatkan jejak kontak juga turun, sementara kadar positif rata-rata 28.7 peratus pada minggu lalu

Pemerintah Indonesia kini dilihat berdepan pertimbangan lebih rumit untuk membuat keputusan sama ada melonggarkan sekatan PPKM Darurat atau menyambung lagi tempoh kuat kuasa, sambil memikirkan dua perkara yang perlu diberi perhatian iaitu kesihatan serta keselamatan rakyat dan kedudukan ekonomi.

Di sebelah pihak mengkritik kerajaan tidak mengutamakan kesihatan dan keselamatan rakyat. Sebaliknya kegagalan melonggarkan sekatan dan membuka kembali ruang ekonomi akan menjejaskan kehidupan rakyatnya.

Kesatuan sekerja negara itu telah memberi amaran pemberhentian pekerja besar-besaran akan berlaku, melainkan sekatan dilonggarkan esok. Agensi penarafan kredit pula berkata sekatan akan memberi kesan kepada sasaran pemerintah untuk menurunkan defisit fiskal.

Sementara itu, pakar epidemiologi Universiti Indonesia, Pandu Riono pula berkata sekatan pergerakan orang ramai tidak boleh dilonggarkan kerana sejak dikuatkuasakan pada 3 Julai lalu belum ada kesan positif yang dihasilkan.

Penurunan jumlah kes harian adalah disebabkan kurangnya ujian saringan yang dilakukan, sedangkan jumlah kegunaan katil hospital masih tinggi.

Namun beliau berpendapat pemerintah akan melonggarkan juga sekatan itu walaupun indikator kesihatan tidak menunjukkan angka memberangsangkan. Namun beliau menjangkakan kelonggaran itu tidak dibuat di seluruh negara sebaliknya pada peringkat wilayah yang ekonominya terjejas teruk.

“Mungkin kelonggaran akan diberikan di wilayah seperti Jakarta, Surabaya dan Bandung di mana banyak demonstrasi berlaku. Ini akan dijadikan alasan pembatasan sosial akan dilonggarkan,” katanya. – Agensi


Kes baharu 10 negeri naik, Sarawak kekal tertinggi

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi meningkat semula melebihi paras 19,000 kes, berbanding 18,547 kes yang dicatatkan semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 19,733 jangkitan baharu dilaporkan, menjadikan kumulatif sejak pandemik Covid-19 menular di Malaysia awal tahun lalu kepada 1,900,467 kes.

Mengikut data Kementerian Kesihatan (KKM) hari ini, 10 daripada 16 negeri dan Wilayah Persekutuan mencatat peningkatan jangkitan.

Sarawak yang melancarkan program vaksinasi kepada remaja berusia antara 12 tahun hingga 17 tahun hari ini, mencatatkan penurunan jangkitan baharu, namun kekal merekodkan jumlah tertinggi sebanyak 3,100 kes.

Mengikut data itu, negeri yang merekodkan peningkatan ialah Selangor yang mencatatkan 2,989 kes hari ini, berbanding 2,407 semalam; Pulau Pinang (2,477 kes hari ini, 1,776 semalam); Kedah (1,564 kes hari ini, 1,487 semalam); dan Kelantan (1,471 kes hari ini, 1,458 semalam).

Perak pula merekodkan 1,319 kes hari ini berbanding 1,197 semalam; Terengganu (904 kes hari ini, 645 semalam); Negeri Sembilan (256 kes hari ini, 229 semalam); Perlis (74 kes hari ini, 20 kes semalam); Putrajaya (29 kes hari ini, 22 semalam); dan Labuan (7 kes hari ini, 4 semalam).


PN lagi untung jika kes rasuah Zahid ditangguh lebih lama: Shahidan

Lagi lama kes rasuah Presiden UMNO yang juga Timbalan Perdana Menteri, Datuk Seri Ahmad Zahid Hamidi ditangguhkan, maka lebih banyak lagi keuntungan diperoleh Perikatan Nasional (PN).

Namun, pada masa sama, Ahli Parlimen PN Arau, Datuk Seri Shahidan Kassim menegaskan bahawa sekiranya kes Zahid diteruskan maka tidak elok bagi imej seorang pemimpin negara untuk naik turun mahkamah.

Beliau mencadangkan kes mahkamah Zahid ditangguhkan sehingga beliau tamat menjalankan tugas bagi jawatan itu.

Katanya apabila ditangguhkan rakyat akan bertambah marah seterusnya memberi kelebihan dan menguntungkan PN.

“Sekiranya kes Zahid masih diteruskan, ia akan memberi imej tidak manis bagi seorang pemimpin negara untuk naik turun mahkamah bagi menghadapi pertuduhan tersebut.

“Saya dulu jadi orang pertama yang minta agar kes Zahid ini ditangguhkan sehingga beliau tamat menjadi Timbalan Perdana Menteri, orang UMNO tak minta pun.

“Sebab tak manis bagi seorang pemimpin negara untuk didakwa di mahkamah,” katanya malam tadi.

Media sebelum ini melaporkan perbicaraan rasuah Zahid yang kini pada peringkat pembelaan di Mahkamah Tinggi ditangguhkan sehingga Ogos bagi membolehkan Suruhanjaya Pencegahan Rasuah Malaysia (SPRM) menjalankan siasatan lanjut.

Zahid sebelum ini diperintah membela diri terhadap 47 pertuduhan rasuah, pecah amanah dan pengubahan wang haram dana Yayasan Akalbudi.

Dalam pada itu, mengulas mengenai pengampunan Datuk Seri Najib Razak, Shahidan berkata, setiap pihak mempunyai hak bagi memohon pengampunan diraja namun keputusan berhubung perkara itu hanya diputuskan oleh Jawatankuasa Pengampunan.

“Mereka berhak untuk minta (pengampunan) tapi akhirnya terpulang kepada jawatankuasa untuk membuat keputusan,” katanya.


Maybank naikkan kadar pinjaman asas 25 mata mulai Jumaat

Maybank akan melaras naik Kadar Asas (BR) dan Kadar Pinjaman Asas (BLR) sebanyak 25 mata asas berkuat kuasa 8 Julai 2022, berikutan pengumuman kenaikan Kadar Dasar Semalaman (OPR) oleh Bank Negara Malaysia (BNM) hari ini.

Maybank dalam kenyataannya berkata BR akan dinaikkan daripada 2.00 peratus setahun kepada 2.25 peratus setahun, manakala kadar BLR akan dilaras daripada 5.65 peratus setahun kepada 5.9 peratus setahun.

“Begitu juga, Kadar Asas Islam dan Kadar Pembiayaan Asas masing-masing akan dinaikkan sebanyak 25 mata asas daripada 2.00 peratus setahun kepada 2.25 peratus setahun dan daripada 5.65 peratus setahun kepada 5.90 peratus setahun.

“Sehubungan dengan penyelarasan itu, kadar deposit tetap Maybank dan Maybank Islamic juga akan diselaras naik berkuat kuasa 8 Julai 2022,” kata Maybank.

Semakan terakhir dalam Kadar Asas Maybank adalah pada 13 Mei 2022 apabila ia dinaikkan daripada 1.75 peratus setahun kepada 2.00 peratus setahun berikutan kenaikan OPR dengan kuantum yang sama.

Terdahulu, BNM hari ini mengumumkan kenaikan sekali lagi OPR sebanyak 25 mata asas atau 0.25 peratus kepada 2.25 peratus.

Keputusan itu dibuat setelah mesyuarat dua hari Jawatankuasa Dasar Monetari (MPC) BNM.

Susulan kenaikan itu, kadar siling dan lantai koridor OPR juga meningkat masing-masing kepada 2.50 peratus dan 2.00 peratus.

Kenaikan itu adalah yang kedua berturut-turut tahun ini selepas kali pertama OPR dinaikkan sebanyak 25 mata asas kepada 2.00 peratus pada mesyuarat terakhirnya Mei lalu.


31 bayi antara dijangkiti Covid-19 di Sabah semalam

Seramai 31 bayi berusia di bawah satu tahun antara disahkan positif Covid-19 daripada keseluruhan 3,487 kes dilaporkan di Sabah hari ini, kata Menteri Kerajaan Tempatan dan Perumahan negeri, Datuk Masidi Manjun.

Jurucakap khas Covid-19 Sabah itu berkata 297 yang dilaporkan di Sabah hari ini pula adalah kanak-kanak berusia antara satu tahun hingga lima tahun, dan 632 orang berusia antara enam hingga 17 tahun.

“Majoriti pesakit iaitu 2,240 kes adalah mereka dalam lingkungan umur 18 hingga 59 tahun dan selebihnya adalah warga emas berusia 60 tahun dan lebih,” katanya dalam kenyataan malam ini.

Beliau berkata seluruh daerah di Sabah mencatatkan perubahan angka kes positif Covid-19 yang terus meningkat dan dengan jumlah catatan sebanyak 1,992 kes dikesan melalui saringan kontak rapat.

“Dapat disimpulkan masih terdapat kebarangkalian tinggi berlakunya aktiviti ketidakpatuhan prosedur operasi standard (SOP) yang telah digariskan sungguhpun pelbagai seruan dan saranan telah dilakukan oleh pihak kerajaan.” katanya.

Masidi berkata terdapat satu kluster baharu direkodkan di Sabah hari ini iaitu Kluster Hamparan 2 di Kinabatangan yang merupakan kluster tempat kerja yang berlaku di sebuah ladang sawit di Mukim Sukau melibatkan 21 kes kumulatif sehingga hari ini.

“Kes indeks adalah pembantu klinik wanita di ladang tersebut berusia 24 tahun yang disahkan positif Covid-19 pada 18 Ogos setelah bergejala sejak 12 Ogos…daripada 77 kontak yang disaring terdapat 20 orang kontak sosial, pekerja dan tanggungan turut dijangkiti,” katanya.


Laporan: Pengarah Media dan Komunikasi PMO ditamatkan perkhidmatan?

Tidak sampai beberapa bulan dilantik, Datuk Wan Nurzila Abd Rahman didakwa sudah ditamatkan perkhidmatannya sebagai Pengarah Bahagian Media dan Komunikasi Strategik Perdana Menteri (PMO).

Sebuah portal, SuaraTV melaporkan penamatan perkhidmatan Pengarah tersebut yang didakwa diberhentikan dengan notis 24 jam semalam.

Memetik sumber, portal itu mendakwa timbul krisis antara beberapa fraksi komunikasi dalam kalangan jentera Perdana Menteri dan kegagalan kempen Malaysia Madani.

Perdana Menteri, Datuk Seri Anwar Ibrahim kini berhadapan pelbagai kritikan rakyat berikutan kekeliruan dasar dan pendekatan yang tidak meyakin dala melaksanakan polisi untuk negara.

Selain itu, krisis antara PMO dan Jabatan Komunikasi Komuniti (J-KOM) dikatakan antara punca utama penamatan tugas Wan Nurzila. PMO dan J-KOM dilihat mempunyai hala tuju berbeza menyebabkan imej kerajaan kian lemah.

Sejak beberapa hari lalu, Ketua Pengarah J-KOM, Datuk Dr Mohammad Agus Yusoff, terpaksa tampil mempertahankan dirinya bukan ‘cybertrooper’ (tentera maya).

Manakala dalam lingkungan politik Perdana Menteri, Mohammad Agus dikatakan mempunyai masalah dengan Setiausaha Politik Perdana Menteri, Shamsul Iskandar dan Nurul Izzah Anwar.

Dalam laporan tersebut juga, pihak SuaraTV masih cuba mendapatkan pengesahan daripada PMO berhubung dakwaan tersebut.

Pihak Agenda Daily juga sedang mendapatkan maklum balas daripada pegawai PMO berhubung dakwaan laporan dibuat oleh SuaraTV.


Kajian klinikal vaksin Vero Cells libat 3,000 rakyat Malaysia

Satu lagi kajian klinikal keberkesanan vaksin Covid-19 membabitkan 3,000 rakyat Malaysia berusia 18 tahun ke atas akan dijalankan di seluruh Malaysia, kata Ketua Pengarah Kesihatan, Tan Sri Dr Noor Hisham Abdullah.

Beliau berkata Bahagian Regulatori Farmasi Negara (NPRA) meluluskan kajian klinikal vaksin Covid-19 itu pada 28 Mei lalu.

Kajian klinikal ini melibatkan produk SARS-CoV-2 Vaccine (Vero Cells), Inactivated, 5μg/0.5mL yang dikilangkan oleh pengilang Shenzhen Kangtai Biological Products Co., Ltd. di negara China, katanya.

Dalam satu kenyataan hari ini beliau berkata, Kajian Klinikal Fasa 3 itu akan dijalankan di lapan pusat penyelidikan di Malaysia.

“Kajian itu menyasarkan peserta sebanyak 3,000 orang dewasa yang berumur 18 tahun dan ke atas serta dijangka akan mengambil masa selama 15 hingga 19 bulan,” katanya.

Dr Noor Hisham berkata Malaysia menjadi salah sebuah negara yang terlibat dalam kajian klinikal ini selain daripada Colombia, Argentina, Pakistan, Filipina dan Ukraine.

“Vaksin ini juga telah diluluskan oleh China melalui Emergency Use Approval pada 14 Mei 2021.

“Kajian klinikal vaksin Covid-19 yang dijalankan di Malaysia dapat memberikan maklumat klinikal yang berkaitan dengan keberkesanan dan keselamatan vaksin, serta maklumat berkenaan kesesuaian vaksin kepada rakyat Malaysia,” katanya.

Beliau berkata kajian itu merupakan kelebihan yang diperlukan oleh kerajaan untuk memacu ke arah capaian sasaran imuniti kelompok (herd immunity) melalui Program Imunisasi Covid-19 Kebangsaan yang sedang giat dijalankan di seluruh negara.


Terima rasuah RM500 ribu, penolong jurutera JKR direman

Seorang penolong jurutera Jabatan Kerja Raya (JKR) Raub direman lima hari bermula hari ini, bagi membantu siasatan dakwaan menerima rasuah berjumlah RM516,325, antara 2018 hingga 2022.

Majistret Raja Norshuzianna Shakila Raja Mamat mengeluarkan perintah reman terhadap lelaki berusia 44 tahun itu yang berkhidmat di Bahagian Jalan jabatan tersebut, menurut laporan Bernama.

Suapan yang dibuat dalam jumlah RM1,000 hingga RM95,000 itu didakwa sebagai balasan untuk mencadangkan syarikat proksi seorang kontraktor sebagai subkontraktor bagi projek pembaikan cerun dan membantu mendapatkan bayaran tuntutan.

Lelaki itu ditahan 6.55 petang semalam ketika hadir memberi keterangan di pejabat Suruhanjaya Pencegahan Rasuah Malaysia (SPRM) di sini, bagi membantu siasatan mengikut Seksyen 17 (a) Akta SPRM 2009.


Tak perlu kemuka petisyen terhadap Muhyiddin: Timbalan Presiden PKR

PKR tidak akan memfailkan petisyen pilihan raya terhadap Pengerusi Perikatan Nasional (PN) Tan Sri Muhyiddin Yassin yang mengekalkan kerusi Parlimen Pagoh pada Pilihan Raya Umum (PRU) November lalu, kata Timbalan Presiden parti Rafizi Ramli hari ini (14 Januari 2023).

Menurutnya beliau tidak mahu membazirkan sumber parti dalam perkara itu.

“Saya tidak fikir kita akan meneruskannya (petisyen)… saya tidak mahu mengheret sumber parti ke dalam perkara ini.

“Saya tidak mahu persoalan mengenai Kristian dan Yahudi ini berlarutan kerana ini akan memberi lebih banyak ruang untuk meluaskan polemik kaum dan agama.

“Itulah sebabnya saya tidak banyak memberi maklum balas mengenainya,” kata Rafizi kepada pemberita selepas berucap kepada ahli PKR pada konvensyen di Shah Alam untuk membuat persediaan menghadapi pilihan raya negeri (PRN) akan datang, menurut MalayMail.

Enam negeri – Kedah, Pulau Pinang, Selangor, Negeri Sembilan, Terengganu dan Kelantan – akan mengadakan PRN dalam tempoh beberapa bulan lagi, setelah tidak menyertai PRU-16 pada 19 November tahun lalu.

Mengulas lanjut Rafizi berkata daripada membuat petisyen, PKR akan melantik satu pasukan untuk melihat kenyataan serupa itu dalam PRN akan datang bagi mengelak propaganda itu berulang.

Sebelum ini, menjelang hari pengundian 19 November, Rafizi berikrar pihaknya akan memfailkan petisyen pilihan raya terhadap Muhyiddin jika beliau dipilih semula sebagai Ahli Parlimen Pagoh atas alasan sengaja mencetuskan sentimen perkauman dengan mendakwa terdapat cubaan kumpulan Kristian yang dikaitkan dengan pembangkang untuk berdakwah kepada umat Islam di Malaysia.

Namun, berbeza dengan teman baharunya, UMNO yang kalah teruk dalam PRU-15 lalu berusaha untuk mengemukakan petisyen terhadap kemenangan PN di beberapa kerusi Parlimen.

Langkah untuk memfailkan petisyen itu akan dibuat setelah parti itu kini menjadi sebahagian daripada Kerajaan Pusat apabila bersekongkol dengan Pakatan Harapan (PH), termasuk DAP.

Tindakan itu disahkan Setiausaha Agung BN, Datuk Seri Zambry Abdul Kadir yang berkata BN sudah mengenal pasti sejumlah kerusi yang akan terbabit dalam petisyen itu bagi mencabar keputusan PRU-15.


Mukhriz sahkan GTA, PN bincang kerjasama politik hadapi PRU-15

Gerakan Tanah Air (GTA) dan Perikatan Nasional (PN) telah memulakan perbincangan untuk meneroka kemungkinan kerjasama politik menjelang Pilihan Raya Umum Ke-15 (PRU-15), 19 November depan.

Timbalan Pengerusi Jawatankuasa Sementara GTA Datuk Seri Mukhriz Mahathir berharap perbincangan itu akan membawa kepada rundingan rasmi antara kedua-dua gabungan itu.

“Ya, GTA dan PN telah mengadakan perbincangan untuk meneroka kemungkinan pakatan pilihan raya… tetapi kami masih belum mencapai peringkat rundingan rasmi.

“Masih pada peringkat awal perbincangan di mana kita membincangkan konsep itu… tetapi maklum balas awal daripada PN nampaknya positif,” katanya kepada pemberita dalam temu bual di Alor Setar, semalam (21 Oktober 2022).

Untuk rekod, GTA membabitkan kerjasama antara Pejuang, Parti Bumiputera Perkasa Malaysia (PUTRA), Barisan Jemaah Islamiah Se-Malaysia (BERJASA) dan Parti Ikatan India Muslim Nasional (IMAN).

PN pula terdiri daripada Bersatu, PAS, Gerakan, SAPP dan STAR.

Mukhriz yang juga Presiden Pejuang berkata kerjasama itu boleh dijalin sama ada dalam bentuk gabungan atau pakatan pilihan raya.

“Kami menjangka kerjasama dalam bentuk gabungan (antara GTA dan PN) tetapi mungkin agak sukar (masa), mungkin membentuk pakatan pilihan raya boleh dilaksanakan,” katanya.

Mukhriz mengulas kenyataan Pengerusi Jawatankuasa Sementara GTA, Tun Dr Mahathir Mohamad pada Rabu bahawa gabungan itu bersedia bekerjasama dengan PN.

Dr Mahathir, yang juga pengerusi Pejuang dilaporkan menegaskan bahawa kerjasama yang dicadangkan itu akan tertakluk kepada terma yang digariskan oleh GTA.

Mukhriz berkata masih ada ruang untuk kedua-dua pihak mencari titik temu bagi membentuk kerjasama sebelum tarikh penamaan calon 5 November depan.

“Saya percaya kita semua sanggup mengetepikan perbezaan untuk mengalahkan UMNO dan Barisan Nasional (BN) pada PRU-15.

“Apabila kita melihat kepada risiko kerosakan yang lebih besar kepada negara sekiranya UMNO dan BN kembali berkuasa, kita melihat perbezaan kita sebagai perkara kecil,” katanya.


2,728 kes baru semalam, 6 kematian

Jangkitan baharu Covid-19 di seluruh negara dalam tempoh 24 jam semalam (Ahad, 7 Ogos 2022) turun hampir separuh iaitu daripada 4,684 kes yang direkodkan pada Sabtu kepada 2,728 kes.

Ia adalah jumlah terendah dalam tempoh 13 hari sejak mencatat 2,720 kes pada 24 Julai lalu, menurut rekod laman sesawang Github Kementerian Kesihatan (KKM).

Daripada jumlah itu, 1,839 kes Covid-19 melibatkan penerima vaksin dos penggalak; 560 kes (individu lengkap dua dos); 313 (individu tidak divaksinasi); dan 16 kes membabitkan individu yang menerima satu dos.

Angka terbaharu itu menjadikan kumulatif positif sejak Januari 2020 hingga semalam meningkat kepada 4,708,552, dengan 4,626,756 pesakit telah sembuh, termasuk 3,856 yang pulih semalam.

Sehingga semalam sebanyak 45,770 kes masih aktif, turun daripada 46,904 kes pada Sabtu, dengan seramai 44,159 pesakit masih menjalani kuarantin di rumah (45,264 pada Sabtu), dan 30 ditempatkan di Pusat Kuarantin dan Rawatan Covid-19 (28 pada Sabtu).

Sementara itu, seramai 1,529 pesakit dirawat di hospital (1,556 pada Sabtu), manakala 52 pesakit dimasukkan ke unit rawatan rapi (56 pada Sabtu), dengan 36 daripadanya memerlukan alat bantuan pernafasan (35 pada Sabtu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai enam pesakit meninggal dunia akibat komplikasi Covid-19 semalam.

Jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,026 kes, termasuk 7,655 kes kematian di luar fasiliti kesihatan.

Dua daripada kes kematian itu dilaporkan di Johor, dan masing-masing satu di Perak, Pulau Pinang, Putrajaya serta Sabah.


PRN Sarawak: Abang Jo tinggalkan DUN Satok, tanding di Gedong

Ketua Menteri Datuk Patinggi Abang Johari Tun Openg beralih tempat bertanding apabila kerusi Dewan Undangan Negeri (DUN) Satok diserahkan kepada Timbalan Setiausaha Agung GPS, Datuk Ibrahim Baki,

Sebaliknya Abang Johari akan bertanding di DUN Gedong pada Pilihan Raya Negeri Ke-12 (PRN12) Sarawak 18 Disember ini.

Sementara itu, GPS juga menyenaraikan 24 muka baharu termasuk seorang wanita selain mengekalkan sejumlah penyandang pada PRN12 itu.

Bercakap pada sidang media selepas menyampaikan watikah kepada calon GPS di ibu pejabat Parti Pesaka Bumiputera (PBB), Jalan Bako, Kuching. Abang Johari berkata, GPS mengetengahkan muka baharu berusia antara 30-an hingga 40-an dengan memperkenalkan tema ‘Sarawak First’.

Beliau berkata, GPS akan bertanding di semua 82 kerusi dan mereka yang dipilih kali ini akan dilatih dan didedahkan kepada politik ala-Sarawak.

“Politik Sarawak memperjuangkan masyarakat berbilang kaum, agama, budaya dan keturunan. Kedua, landskap politik hanya orang Sarawak dan oleh sebab itu GPS menggunakan tema tersebut. Selain itu, penerapan wawasan ekonomi baharu berteraskan digital ekonomi dan pengekalan alam sekitar,” katanya.

Abang Johari berkata, GPS memberi pendedahan kepada orang muda kerana mereka mempunyai cara tersendiri.

“Sebab itulah, daripada senarai keseluruhan, kita mempunyai calon berusia 30 tahun, manakala calon wanita dalam lingkungan 32 hingga 33 tahun. Inilah GPS, apabila kita bercakap, kita buat. Orang muda mempunyai latar belakang berlainan yang boleh membawa kesinambungan untuk Sarawak,” katanya.

Dalam pada itu, Abang Johari memberitahu GPS akan mengumumkan manifestonya pada 8 Disember ini.


Bajet baharu akan dibentang, tak sama dengan kerajaan Ismail Sabri: Anwar

Kerajaan campuran Pakatan Harapan (PH)-Barisan Nasional (BN) akan membentangkan Bajet 2023 yang baharu dan tidak sama seperti yang dibentangkan oleh bekas Perdana Menteri, Datuk Seri Ismail Sabri Yaakob.

PM kerajaan PH-BN, Datuk Seri Anwar Ibrahim berkata Bajet 2023 yang akan dibentangkan semula tidak akan terikat dengan bajet yang dibentangkan oleh kerajaan terdahulu pada Oktober 2022 sebelum pembubaran Parlimen bagi memberi laluan Pilihan Raya Umum Ke-15 (PRU-15) diadakan.

“Semua aspek tidak akan terikat dengan belanjawan yang terdahulu walaupun kita ambil kira cadangan yang dibuat dahulu.

“Tetapi ini belanjawan baharu sama sekali, terasnya, dasarnya dan pengubahsuaiannya walaupun angka-angka pendapatannya mungkin tidak boleh ubah banyak,” katanya menurut laporan Bernama semasa Majlis Dialog Belanjawan 2023 hari ini.

Bagaimanapun beliau berkata cadangan yang dibuat dalam pelan bajet terdahulu akan diambil kira dalam perangkaan Bajet 2023 yang disemak semula itu.

Anwar yang juga merupakan menteri kewangan berkata keutamaan Bajet 2023 akan diberikan kepada perusahaan kecil dan sederhana (PKS) dalam sektor berimpak tinggi seperti teknologi, pertanian dan tenaga boleh baharu serta mempunyai keupayaan eksport.

Beliau berkata demikian ketika menjawab pertanyaan sama ada Bajet 2023 yang disemak semula akan mengekalkan jumlah RM372.3 bilion yang diperuntukkan sebelum ini semasa pembentangan pada Oktober tahun lepas oleh menteri kewangan kerajaan terdahulu, Tengku Datuk Seri Zafrul Abdul Aziz.

Namun pada 10 Oktober 2022, Parlimen dibubarkan bagi memberi ruang kepada PRU-15 yang diadakan pada 19 Nov, 2022.

Semasa sesi persidangan Parlimen yang berlangsung pada 20 Disember 2022, Dewan Rakyat meluluskan peruntukan khas perbelanjaan perkhidmatan berjumlah RM107.72 bilion, antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan.

Sementara itu, dalam satu kenyataan yang dikeluarkan hari ini, Kementerian Kewangan berkata Majlis Dialog Bajet 2023 itu dihadiri oleh pihak berkepentingan yang terdiri daripada agensi kerajaan, sektor swasta, ahli akademik, pertubuhan bukan kerajaan serta pertubuhan masyarakat sivil.

Peserta dialog telah mengutarakan pelbagai cadangan antara lainnya mengusulkan agar lebih banyak tumpuan diberikan kepada isu kesihatan mental dan keperluan orang kurang upaya serta memastikan kesaksamaan jantina dalam peluang pendidikan dan pekerjaan.

Selain itu, terdapat juga cadangan untuk mengupayakan perusahaan kecil dan sederhana, merancakkan pertanian bandar sebagai penyumbang kepada sekuriti makanan dan memberi perhatian kepada kelestarian alam sekitar, memastikan inisiatif disediakan bagi melindungi kelangsungan hidup kumpulan rentan dan menambah baik proses pendigitalan dalam penyampaian kerajaan.


Ketua Penerangan UMNO tak tahu siapa Tajuddin jumpa di Putrajaya?

Agak menghairankan apabila Ketua Penerangan UMNO, Shahril Sufian Hamdan tidak mengetahui dengan siapa Datuk Seri Tajuddin Abdul Rahman berjumpa di Putrajaya sejurus penyingkirannya sebagai ahli Majlis Tertinggi (MT).

Selepas tular berita penyingkiran Tajuddin, berlaku pertemuan penting dengan seseorang pemimpin atasan dalam UMNO di Putrajaya dan ia antara lain membincangkan langkah seterusnya yang perlu diambil bagi menyekat Presiden, Datuk Seri Ahmad Zahid Hamidi daripada terus memberi tekanan supaya Parlimen dibubarkan.

Shahril sejurus pendedahan Ahli Parlimen Pasir Salak itu dalam satu sidang media khas mengeluarkan kenyataan tidak sewajarnya UMNO berpecah pada saat parti itu diambang kemenangan.

Malah, Shahril juga mempertahankan Zahid daripada serangan dibuat Tajuddin dalam siri pendedahan pada Isnin.

Bagaimanapun, pegawai khas ekonomi kepada Perdana Menteri (PM) itu mungkin terlebih dahulu menyemak dan memeriksa fakta dengan siapa Tajuddin berjumpa terlebih dahulu sebelum mengeluarkan sebarang kenyataan memihak kepada mana-mana pihak.

Dibelakang YANG menyokong Tajuddin bukan calang-calang individu tetapi seseorang berpengaruh dalam UMNO, berpengalaman lama dalam selok-belok politik negara dan sedang merancang gerakan menyekat kumpulan “Kluster Mahkamah”.

Adakah Shahril ingat Tajuddin berani dan bersemangat untuk tampil ke depan menyerang Zahid tanpa mendapat sokongan kuat dibelakangnya, ia satu tanggapan yang salah.

Malah, semasa UMNO berdepan isu 1Malaysia Development Berhad (1MDB) sebelum ini, panglima-panglima perang yang mempertahankan Datuk Seri Najib Razak ketika itu semuanya mempunyai sokongan yang kuat dibelakang.

Jadi, perkara sama dalam senario politik semasa yang berlaku dan Tajuddin adalah salah seorang panglima perang yang diberikan tanggungjawab untuk menyekat kemaraan Zahid dengan misinya untuk menyegerakan pilihan raya umum ke-15 (PRU-15).

Langkah Tajuddin sebenarnya tepat dan kena pada masanya memandangkan hampir saban hari desakan supaya PRU-15 disegerakan kedengaran, namun masanya masih belum sesuai memandangkan negara masih berdepan dengan pelbagai permasalahan lain.

Isu peningkatan harga barang, inflasi dan krisis kesihatan yang masih dihadapi rakyat adalah punca utama PRU-15 tidak boleh diadakan pada masa terdekat. Biarlah Perdana Menteri (PM) Datuk Seri Ismail Sabri Yaakob bersama pasukan Kabinetnya menyelesaikan permasalahan negara terlebih dahulu.

Daripada sidang media diadakan Tajuddin pada Isnin, terdapat satu mesej tersirat yang sedang hendak disampaikan kepada Kluster Mahkamah iaitu janganlah menarik sokongan jika tidak ditolong dalam kes mahkamah dihadapi mereka.

Bukannya apa, Tan Sri Muhyiddin Yassin sebelum ini juga pernah mendedahkan kumpulan Kluster Mahkamah yang menjadi punca kejatuhan kerajaan Perikatan Nasional (PN) kerana tidak mahu menolong mereka dan janganlah perkara sama diulangi terhadap kerajaan dipimpin oleh Perdana Menteri UMNO sendiri.

Serba-sedikit, rakyat sudah mengetahui cerita sebenar disebalik kejatuhan kerajaan Muhyiddin sebelum ini, ternyata benar Kluster Mahkamah antara puncanya dan merancang bersama pemimpin pembangkang, Datuk Seri Anwar Ibrahim.

Jadi, bilanya Anwar akan menjawab berhubung pendedahan Tajuddin baru-baru ini, agaknya berapa jumlah akuan bersumpah (SD) yang diterima bagi menyokongnya menjadi PM?


PRN Melaka: Lebih malu PH terima ‘katak berprinsip’ kalah banyak kerusi

Kekalahan Perikatan Nasional (PN) tidaklah lebih memalukan seperti dialami Pakatan Harapan (PH) yang bertanding dalam Pilihan Raya Negeri (PRN) dengan mempertaruhkan calon ‘katak berprinsip’.

Jika dibandingkan, kekalahan PH yang berpunca kerana terlalu percayakan strategi bodoh Ketuanya, Datuk Seri Anwar Ibrahim adalah sangat memalukan sehingga gagal mempertahankan kerusi yang mereka menangi sebelum ini, malahan DAP yang dikatakan kuat dikalangan pengundi kaum Cina juga sudah menerima tempiasnya.

Sekiranya tiada pertembungan tiga penjuru, berkemungkinan PH dan PN akan lebih berjaya memenangi lebih banyak kerusi di Melaka, bagaimanapun kerana Anwar yang terlalu angkuh dan bongkak mahu bertanding semua kerusi mengakibatkan Barisan Nasional (BN) menang dengan majoriti lebih banyak.

Kesilapan utama Anwar adalah kerana meletakan bekas Ahli Dewan Undangan Negeri (ADUN) UMNO yang menarik sokongan sehingga menyebabkan kerajaan negeri jatuh sebelum ini.

DAP sememangnya tidak senang dengan keputusan Anwar tersebut, namun kerana sudah berjanji dan terlibat bersama dalam komplot menumbangkan kerajaan Melaka, Anwar terpaksa menunaikan janjinya.

Hasilnya, PH tersungkur dengan teruk di Melaka apabila hilang kerusi yang mereka menangi sebelum ini pada Pilihan Raya Umum Ke-14.

Berbeza dengan PN, walaupun tidak dapat membentuk kerajaan tetapi sekurang-kurangnya masih mempertahankan kemenangan dua kerusi Dewan Undangan Negeri (DUN), mengulangi pencapaian pada PRU-14 lalu.

Namun, PN sebagai sebuah parti yang baharu bertanding secara solo boleh dikatakan keputusan di Melaka masih boleh dibanggakan, malah perbezaan majoriti kekalahan PN dengan BN tidak terlalu jauh jika dibandingkan dengan kekalahan PH yang lebih jauh ketinggalan di kebanyakkan kerusi yang ditandinginya.

Pengerusi Perikatan Nasional (PN) Tan Sri Muhyiddin Yassin melihat kekalahan tersebut sebagai satu petanda yang masih baik dan membuktikan mampu menjadi pencabar utama kepada BN.

Pengerusi PN itu berkata, sebahagian besar calon mereka berjaya mendapatkan jumlah undi yang agak besar berbanding calon-calon lain.

“Ini menunjukkan PN sudah membuat ‘inroad’ di Melaka. Ada angin perubahan tapi ternyata belum cukup kuat untuk membentuk kerajaan,” katanya semalam.

Beliau turut mengucapkan tahniah kepada BN dan berharap agar gabungan itu mampu menunaikan janji-janji pilihan raya.

PN menerusi Bersatu berjaya memenangi dua kerusi DUN, mengekalkan jumlah kerusi yang dimenangi semasa PRU-14.

Dua kerusi yang dimenangi Bersatu kali ini ialah di Bemban dan Sungai Udang.

Sementara itu, Muhyiddin berkata blok itu akan membuat kajian mendalam terhadap keputusan PRN Melaka ini bagi menentukan punca kekalahan.

“Sama ada berkaitan jumlah pengundi keluar, jentera atau masalah lain.

“Ini tentunya beri banyak pengajaran,” tambah beliau.

Menurut Muhyiddin, PN bersedia menghadapi kemungkinan PRU-15 sekiranya ia diadakan lebih awal.

“Kita sudah berada di sini, dan akan terus beristiqamah untuk jadi pencabar utama kepada BN,” katanya.


Algoritma dagangan MT4 – automasikan dagangan Forex anda!

ADVERTORIAL

Bagi mereka yang baru sahaja melangkah masuk ke dunia forex, mungkin sukar untuk memahamkan setiap aspek dagangan pertukaran asing semalaman. Cuma strategi dagangan sahaja sudah berbuku-buku informasinya.

Jadi bagaimana boleh anda hasilkan keuntungan daripada usaha dagangan anda walaupun masih “fresh” lagi dalam dunia pelaburan forex?

Di sinilah berfaedahnya kaedah dagangan algoritma. Apa sebenarnya strategi ini dan bagaimana boleh anda gunakannya pada platform dagangan seperti MT4 atau MT5?

Algoritma dagangan ini dalam bahasa mudah cumalah dagangan auto. Ini dibolehkan dengan bantuan program komputer binaan yang boleh mengenal pasti signal trading yang tepat dan menyempurnakan aktiviti jual-beli dengan sendirinya.

Mari lihat fitur MT4 yang akan membantu anda menguruskan sistem trading automatik terus dari paparan platform anda.

1. Expert Advisors

Sumber – bitrebels.com

Ciri “Expert Advisors” ini pada asasinya berpadanan dengan sistem robot forex. “Robot” yang dimaksudkan di sini adalah coretan skrip komputer yang dibina menggunakan MetaQuotes Language 4 (MQL4) yang berfungsi sebagai algoritma yang mampu mengimbas signal trading pada masa nyata dan menjalankan aktiviti jual-beli matawang dengan sendirinya.

Data yang sistem “Expert Advisors ini perlukan dari anda biasanya trading signal yang mahu anda sasarkan serta had modal yang dibenarkan untuk seharian dagangan. Anda juga boleh membina “Expert Advisor” anda sendiri, mengikut keperluan portfolio individu anda.

2. Custom Indicators

Sumber – metatrader-indicators.com

“Custom Indicators” sepertimana namanya adalah petunjuk dagangan yang dibina sendirinya oleh para pengguna sistem MetaTrader4. Petunjuk ini boleh dibina melalui ciri MetaEditor yang juga menggunakan sistem MQL4.

Anda boleh memilih ciri-ciri dan signal yang perlu diimbas dan dikenalpasti oleh petunjuk dagangan baru anda ini. Selain dari itu, anda boleh sahaja mencerminpakai tetapan pada petunjuk dagangan sedia ada MT4 dan melakukan beberapa perubahan yang menjadikan petunjuk tersebut lebih serasi dengan cara dan corak dagangan aset forex anda.

3. Custom Scripts

Sumber – medium.com

Skrip komputer khusus, atau “Custom Scripts” adalah lagi algoritma dagangan yang dihasilkan oleh para pedagang yang jauh pengalaman mereka dengan selok-belok dagangan forex. Bagi jenis automasi ini pula, skrip komputer yang dihasilkan hanya mampu melengkapkan satu aksi sahaja pada satu-satu masa.

Fungsi “Custom Scripts” ini sangat membantu jika anda mahukan automasi dari segi perlakuan yang anda lakukan berkali-kali pada platform MT4. Dengan fitur ini anda boleh menjimatkan masa dan mengautomasikan aksi operasi dagangan anda dengan satu klik sahaja.

Sepertimana algoritma dagangan yang lainnya, ini juga boleh dibina sendiri menerusi ciri MetaEditor. Anda cuma perlu memasangkannya pada mana-mana platform MetaTrader dan ianya sedia digunakan.

Skrip ini boleh dianggap sebagai mod kepada platform MT4 dan bertujuan memudahkan proses dagangan forex anda sehari-harian.

Bonus : Dari mana boleh saya dapatkan aset skrip dagangan auto?

Sumber – codewebmaster.com

Cara yang terbaik untuk mendapatkan aset skrip dagangan algoritma seperti yang sudah kita lihat di atas adalah membinanya dengan sendiri menggunakan ciri sedia ada platform MetaTrader, iaitu MetaEditor.

Dengan penggunaan bahasa pengaturcaraan komputer MQL4 dan sistem binaan IDE yang mudah difahami, anda boleh membina skrip, robot forex, dan pelbagai petunjuk dagangan yang boleh membantu anda.

Jika anda belum boleh membina aset dagangan auto sendiri, anda boleh sahaja memuat turun beberapa skrip yang serasi dengan corak dagangan anda dari Code Base.

Anda juga boleh memilih dari pelbagai alternatif robot forex, petunjuk khas, dan skrip dagangan yang serasi dengan MT4 atau platform MetaTrader lain terus dari pelbagai pasar skrip MQL.

Bijak uruskan strategi dengan algoritma dagangan MT4!

Proses dagangan forex anda tidak perlu lebih rumit. Cari tahu apa sasaran dagangan anda dan gunakan sistem algoritma dagangan yang berpadanan untuk membantu anda mencapai matlamat akhir anda itu.

Dan walaupun anda tidak mempunyai kemahiran pengaturcaraan komputer, anda masih lagi boleh mendapatkan kod-kod dan skrip dagangan forex yang mantap dari laman-laman perkongsian antarabaya di Internet. Selamat berdagang!


816 kes baharu, enam kematian

Jangkitan harian Covid-19 dalam tempoh 24 jam semalam (Selasa, 20 Disember 2022) kekal tiga angka bagi empat hari berturut-turut, lapor Kementerian Kesihatan (KKM) hari ini.

Bagaimanapun, kes baharu semalam meningkat sedikit kepada 816 berbanding 721 yang dilaporkan pada Isnin, menurut data KKM yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,019,400 kes dengan 4,967,175 pesakit telah sembuh, termasuk 940 yang pulih semalam.

Dalam tempoh semalam juga sebanyak 581 kes melibatkan individu yang telah menerima vaksin dos penggalak; diikuti 148 kes individu lengkap divaksinasi; tiga kes (individu belum lengkap divaksinasi); dan 84 kes (individu tidak divaksinasi).

Rekod KKM juga menunjukkan sebanyak 15,411 kes masih aktif, turun berbanding 15,541 yang dicatat pada Isnin, manakala 14,455 pesakit masih menjalani kuarantin di rumah (14,812 pada Isnin). Tiada pesakit yang ditempatkan di PKRC.

Menurut KKM, seramai 915 pesakit menerima rawatan di hospital, meningkat semula berbanding 685 pada Isnin, dan 41 dimasukkan ke unit rawatan rapi (44 pada Isnin), dengan 24 pesakit memerlukan alat bantuan pernafasan (23 pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID) dilaporkan.

Jumlah itu menjadikan kumulatif kematian sejak 17 Mac 2020 meningkat kepada 36,814 mangsa, termasuk 7,845 kes BID.

Tiga daripada kes kematian itu dilaporkan di Perak; Selangor (dua, termasuk satu kes BID); dan satu kes di Kedah.


PMO sahkan pemecatan Pengarah Media dan Komunikasi tak sampai berapa bulan

Pemecatan Datuk Wan Nurzila Wan Abd. Rahman selaku Pengarah Media dan Komunikasi Strategik akhirnya disahkan Pejabat Perdana Menteri (PMO).

Pengumuman dalam satu kenyataan hari ini mengesahkan laporan media sebelum ini yang mendedahkan Wan Nurzila dipecat daripada jawatannya tidak sampai beberapa bulan kerajaan campuran dibentuk.

Dalam kenyataan itu, PMO merakamkan merakamkan ucapan penghargaan dan terima kasih kepada Wan Nurzila sepanjang tempoh perkhidmatan singkatnya.

Pengumuman pemecatan itu dimaklumkan Setiausaha Akhbar Kanan Kepada Perdana Menteri, Tunku Nashrul Abaidah dalam satu notis makluman kepada media hari ini.

“Bahagian Media dan Komunikasi Strategik akan terus komited memastikan agenda Malaysia Madani dan penyampaian maklumat berkaitan segala usaha dan inisiatif Kerajaan Perpaduan terus diperkasa,” katanya.

Terdahulu dalam satu portal berita mendakwa Wan Nurzila dikatakan telah tamat perkhidmatan dengan notis 24 jam kelmarin.

Memetik sumber, Wan Nurzila ‘diberhentikan’ berikutan krisis antara beberapa fraksi komunikasi dalam kalangan jentera Perdana Menteri dan kegagalan kempen Malaysia Madani.

Portal tersebut turut mendakwa, Perdana Menteri, Datuk Seri Anwar Ibrahim kini berhadapan pelbagai kritikan rakyat berikutan kekeliruan dasar dan pendekatan yang tidak meyakin dalam melaksanakan polisi untuk negara.

Selain itu, krisis antara Pejabat Perdana Menteri dan Jabatan Komunikasi Komuniti (J-KOM) dikatakan antara punca utama penamatan tugas Wan Nurzila kerana kedua-dua bahagian itu dilihat mempunyai hala tuju berbeza menyebabkan imej kerajaan kian lemah.


Tanah runtuh: 19 rumah terjejas, 28 keluarga di Kemensah Heights pindah

Seramai 28 keluarga yang tinggal di 19 rumah teres dua tingkat di Jalan Kemensah Heights di ibu negara berdepan detik cemas akibat kejadian tanah runtuh di bahagian belakang rumah mereka, malam tadi.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 9.33 malam dan tiba di lokasi 11 minit kemudian untuk operasi menyelamat.

Memetik Bernama, beliau berkata sebaik tiba di lokasi kejadian, bomba bertindak memindahkan semua mangsa bagi mengelakkan sebarang kejadian tidak diingini.

“Tiada mangsa yang cedera dilaporkan,” katanya ketika dihubungi malam tadi.

Sementara itu, Ketua Polis Daerah Ampang Jaya, Asisten Komisioner Muhammad Farouk Eshak pula berkata semua mangsa akan ditempatkan di dewan sekitar Ampang.

Beliau berkata pihak Majlis Perbandaran Ampang Jaya menyediakan dua lokasi sebagai penempatan sementara, namun mereka diberi pilihan untuk menetap di rumah saudara-mara.

“Setakat ini, bomba sedang memantau lokasi tanah runtuh jika berlaku sebarang pergerakan tanah,” katanya.

Seorang mangsa, Muhd Zulfaqar Jamaludin, 20, berkata dia dikejutkan oleh bunyi dentuman kuat dan gegaran.

“Selepas itu, saya bergegas melihat apa yang berlaku di belakang rumah saya dan mendapati beberapa pokok tumbang disertai tanah runtuh.

“Ekoran itu, saya segera menyelamatkan kedua ibu bapa saya dengan membawa mereka ke depan rumah,” katanya.

Nurhafizah Zolkifli, 28, pula berkata dia turut merasai gegaran kuat dan segera melihat kawasan belakang rumah serta mendapati banyak ranting pokok jatuh menimpa tingkap rumahnya pada 9.30 malam.

“Ibu bapa saya segera memanggil bomba dan terus mengambil anak saya untuk menyelamatkan diri.

“Selain itu, saya dapat lihat beberapa rumah jatuh dari tebing,” katanya.


Pengorbanan Muhyidin dalam kejatuhan Najib

Tuan Pengarang,

Tujuh tahun yang lalu, Tan Sri Muhyiddin Yassin yang ketika itu Timbalan Perdana Menteri merangkap Timbalan Presiden Umno membuat pendedahan menggemparkan mengenai Datuk Seri Najib Razak dan 1Malaysia Development Berhad (1MDB).

Akibat pendedahan itu, Muhyiddin terpaksa ‘membayar harga yang mahal’ apabila disingkirkan daripada jawatannya dalam kerajaan dan juga parti yang disertainya sebagai ahli biasa pada 1971.

Ahli Parlimen Pagoh itu dipecat sebagai Timbalan Perdana Menteri pada 2015, serentak pemecatannya sebagai orang nombor dua dalam UMNO, sedangkan hanya selangkah sahaja untuk beliau menjadi orang paling berkuasa di Malaysia jika ‘berdiam diri’.

Namun, Muhyiddin memilih untuk bersuara walaupun sedar risiko beliau mungkin ‘ditendang’ keluar daripada lingkungan kuasa parti paling dominan dalam negara kita.

Namun, takdir Allah sudah menentukan, lima tahun kemudian beliau kembali semula ke Putrajaya dan dilantik mengisi kerusi hiraki tertinggi dalam kerajaan sebagai Perdana Menteri pada 2020.

Beliau kembali dikunjungi kenalan-kenalan dalam bekas partinya, diminta campur tangan dalam proses kehakiman untuk membantu melepaskan mereka yang digelar ‘kluster mahkamah’, termasuk Najib sendiri.

Namun, Muhyiddin tidak melayan permintaan itu dan akibatnya, sekali lagi beliau tersingkir pada Ogos 2022 apabila kelompok Umno yang berada dalam kerajaan Perikatan Nasional (PN) diterajuinya, memilih menarik sokongan kepada beliau sebagai Perdana Menteri.

Pada 23 Ogos lalu, Najib yang pernah menjadi rakan sebelum bertukar menjadi lawan Muhyiddin mengetahui nasibnya dan dihantar ke penjara, mencipta sejarah sebagai bekas Perdana Menteri pertama Malaysia meringkuk di sebalik tirai besi.

Keputusan mahkamah itu membuktikan apa yang didedahkan oleh Muhyiddin pada 2015 mengenai skandal Najib dan 1MDB yang kemudian menemui pelbagai lagi salah laku termasuk berkaitan dana SRC International Sdn Bhd (SRC), terbukti benar.

Sembilan hakim kesemuanya, masing-masing seorang di Mahkamah Tinggi, tiga di Mahkamah Rayuan dan lima di Mahkamah Persekutuan termasuk Ketua Hakim Negara mendapati Najib bersalah menyeleweng dana RM42 juta milik SRC.

Muhyiddin patut dipuji kerana beliaulah orang pertama yang berani melawan ‘bos’ dalam parti dan Jemaah Menteri yang dianggotainya, berani membuat pendedahan mengenai penyelewengan yang berlaku dalam 1MDB.

Sebagai bekas Timbalan Perdana Menteri, sosok beliau banyak membantu menumbangkan Barisan Nasional (BN) pada pilihan raya umum 2018 yang kemudian menyaksikan Najib didakwa dan seterusnya dihukum atas kesalahan menyeleweng, rasuah dan salah guna kuasa.

Pendiriannya yang tegas menentang campur tangan dalam sistem kehakiman negara, membantu memastikan keadilan ditegakkan walaupun beliau sedar ia membuka risiko untuknya hilang jawatan sebagai Perdana Menteri.

Hakikatnya, pengorbanan Muhyiddin memberi manfaat kepada rakyat dan negara, fakta itu harus diakui ketika kita bersiap sedia untuk sekali lagi berhadapan pilihan raya.

Mohd Hilmi Abdul Latiff
Sepang, Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Kru kapal kargo cetus kebimbangan Australia Barat

Kehadiran sebuah kapal laut dari Singapura yang sebelum itu singgah di Batam, Indonesia mencetuskan amaran baharu kepada wilayah Australia Barat apabila beberapa krunya mengalami simptom selesema, tetapi tidak pasti sama ada Covid-19 atau tidak.

Darya Krishna bertolak dari Singapura pada 18 Julai lalu dan menuju ke Kwinana di barat daya Perth, Australia.

Ketua Menteri Australia Barat Mark McGowan berkata pihak berkuasa percaya kira-kira empat daripada 20 kru kapal itu menghidap simpton selesema.

Sementara tidak ada pesakit itu yang disahkan dijangkiti Covid-19, pihak berkuasa bimbang kerana kapal berkenaan sebelum itu berlabuh di pelabuhan Batam, Indonesia.

Indonesia berada di tengah-tengah malapetaka wabak Covid-19 dengan jangkitan melebihi 3.1 juta, manakala puluhan ribu lagi meninggal dunia.

Minggu lalu, Australia melaporkan 10 kru BBC California disahkan positif Covid-19 selepas kapal kargo itu berlabuh di bandar pelabuhan Australia Barat, Fremantle.

Semua kru terbabit disahkan dijangkiti varian Delta. Sehingga semalam, lapan daripadanya masih berada di atas kapal itu sementara dua lagi telah sembuh dan dibenarkan turun.

BBC California sebelum itu dilaporkan turut berlabuh di pelabuhan Indonesia.

Sebuah lagi kapal kontena, Mattina, yang turut berlabuh di Indonesia dan menuju New Zealand, juga melaporkan jangkitan Covid-19 di kalangan krunya.

Sebelum ini, Australia Barat telah menutup sempadannya dengan beberapa negeri lain termasuk New South Wales, Queensland dan Australia Selatan susulan penularan varian Delta. – Agensi


Kes baharu Covid-19 turun lagi

Kementerian Kesihatan (KKM) hari ini melaporkan jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi, berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 2,641 jangkitan baharu dikesan berbanding 2,888 kes yang dicatat semalam.

Beliau berkata angka itu menjadikan kumulatif positif meningkat kepada 2,788,860 kes, dengan sehingga semalam 2,714,614 pesakit disahkan sembuh, dan 31,678 kematian.

Sehingga semalam, masih terdapat 39,927 pesakit aktif, dengan 32,743 daripadanya menjalani kuarantin di rumah; 3,520 ditempatkan di PKRC; 3,416 dimasukkan ke hospital; dan 248 pesakit dirawat di unit rawatan rapi, termasuk 117 yang memerlukan alat bantuan pernafasan.

Sejak 24 Februari tahun lalu hingga semalam, seramai 25.64 juta atau 78.5 peratus daripada populasi Malaysia telah lengkap divaksinasi, manakala lebih 26.02 juta atau 79.6 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Sementara itu Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.98.

Nilai Rt bagi Labuan adalah yang tertinggi iaitu 1.19 diikuti Sabah (1.07); Kuala Lumpur (1.06); Melaka (1.03); Negeri Sembilan (1.02); dan Kedah (1.00).

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Jakarta, Yogyakarta bakal berdepan malapetaka besar, kata menteri

Malapateka besar bakal melanda wilayah Jakarta dan Yogyakarta sekiranya penularan Covid-19 terus meningkat dalam masa seminggu atau dua minggu akan datang, kata Menteri Kesihatan Indonesia Budi Gunadi Sadikin.

Beliau berkata, kedua-dua wilayah berkenaan akan menghadapi masalah kekurangan bilik dan katil hospital, sama ada di wad pengasingan Covid-19 atau di unit rawatan rapi (ICU).

“Sekiranya jangkitan masih meningkat sebanyak 30 peratus atau sekitar dua hingga tiga peratus sehari, dalam jangka masa dua minggu ini, Yogyakarta dan Jakarta akan memperoleh masalah yang teruk,” katanya.

Sehubungan itu katanya pemerintah Indonesia menetapkan dua strategi baharu yang akan dilaksanakan di dua wilayah itu, termasuk mengubah suai bilik rawatan biasa sedia ada di hospital untuk dijadikan bilik pengasingan Covid-19.

Sementara di Jakarta, lebih daripada 50 peratus bilik hospital telah ditukar menjadi bilik pengasingan Covid-19.

Pemerintah Indonesia juga telah menukarkan beberapa hospital besar menjadi hospital kecemasan dan menyediakan khemah di kawasan khas untuk kemudahan merawat pesakit Covid-19.

Selain itu, kementerian turut bekerjasama dengan Badan Usaha Milik Negara (BUMN) untuk mengubah satu bangunan hospital bagi dijadikan ICU, kata Budi Gunadi.

“Ia akan menjadi ruangan ICU yang dapat menempatkan 100 katil. Pesakit yang mengalami simptom kronik akan terus dibawa ke hospital itu,” katanya. – Agensi


Formula kemenangan Melaka digunakan dalam PRN Johor, Zahid yakin menang besar

UMNO akan menggunakan formula sama yang digunakan dalam Pilihan Raya Negeri (PRN) Melaka di Johor sekiranya satu lagi PRN diadakan di negeri tersebut, kata Datuk Seri Ahmad Zahid Hamidi.

Presiden UMNO yakin pendekatan semasa PRN Melaka tersebut yang berjaya membawa kemenangan besar kepada Barisan Nasional (BN) juga bakal membawa satu lagi kemenangan yang besar di Johor nanti.

Jelasnya, UMNO juga akan menggunakan acuan strategi PRN Melaka bagi menghadapi Pilihan Raya Umum ke-15 (PRU-15) khususnya mengetengahkan calon muda dan berusia bawah 50 tahun.

“Apa yang berlaku di Melaka, saya menetapkan acuan melalui tiga kategori iaitu muka baharu, berkelulusan tertier atau sekurang-kurangnya diploma atau ijazah serta berusia 50 tahun ke bawah mesti melebihi 80 peratus.

“Pencapaian (pada PRN Melaka), kita dapati 87 peratus adalah muka baharu, manakala mereka yang mempunyai kelulusan akademik yang baik (84 peratus) dan berusia 50 tahun ke bawah (82 peratus).

“Politik sangat dinamik dan perlu dilihat bukan hanya berpegang kepada prinsip statik atau jumud, mungkin disesuaikan mengikut negeri, kawasan Parlimen atau DUN.

“UMNO sangat fleksibel namun matlamat dan asas adalah kemenangan mesti memihak kepada parti, melalui usaha dilakukan sama ada secara taktikal atau strategik,” katanya dalam program bicara disiarkan secara langsung menerusi Facebook.

Selain itu, Zahid juga berkata UMNO juga mengamalkan pendekatan ‘WALI’ dalam memilih calon iaitu mereka yang boleh menang (winnable), diterima (acceptable) dan disukai (likable).

Berhubung pembubaran Dewan Undangan Negeri (DUN) Johor, Zahid berkata UMNO kini hanya menunggu perkenan dan menyerah kepada Sultan Ibrahim Iskandar untuk membuat keputusan dalam soal pembubaran DUN.

“Sebagai parti komponen kerajaan Johor, apa saja keputusan dan perkenan Tuanku, kita akan ikuti, termasuk juga proses politik digariskan Suruhanjaya Pilihan Raya (SPR),” katanya lagi.

Namun, Zahid berkata PRN Johor mungkin tidak dapat dielakkan susulan kerajaan ketika ini hanya memiliki kelebihan satu kerusi DUN iaitu 28 kerusi manakala pembangkang 27 kerusi.

Justeru, katanya, Menteri Besar Datuk Hasni Mohammad mempunyai pertimbangan sendiri termasuk mengadakan perbincangan bersama BN dan Badan Perhubungan UMNO negeri berhubung kedudukan DUN itu.


Wan Saiful desak menteri kayuh basikal letak jawatan

Fahmi Fadzil digesa meletak jawatan serta-merta susulan kontroversi artis luar negara membuat persembahan dengan adegan bercumbu sesama lelaki semalam dalam sebuah konsert.

Ahli Parlimen Tasek Gelugor, Datuk Wan Saiful Wan Jan berkata Fahmi sebagai menteri bertanggungjawab menjaga kelulusan konsert dan hiburan perlu meletak jawatan apabila terlepas pandang membenarkan kumpulan artis mengamalkan budaya songsang masuk ke Malaysia untuk membuat persembahan.

“Fahmi Fadzil wajib mengambil tanggungjawab atas aksi liar, lucah dan di luar tabii yang dipamerkan kepada anak-anak muda Malaysia semasa Good Vibes Festival.

“Saya menggesa Fahmi meletak jawatan serta merta kerana terbukti dia tidak kompeten menjalankan tanggungjawab.

“Kerajaan juga mesti mengambil tindakan undang-undang yang keras terhadap aksi luar tabi’e yang dilakukan di khalayak umum. Jangan sekadar batalkan konsert sahaja,” katanya dalam satu kenyataan media di Facebook.

Wan Saiful juga membidas Fahmi supaya tidak mencari kesalahan orang lain berhubung isu adegan cium lelaki dengan lelaki semalam.

“Bagaimanapun saya menjangka Fahmi akan meletakkan kesalahan kepada orang lain. Yang akan menjadi mangsa ialah penjawat awam dalam agensi kerajaan. Menyalahkan orang lain adalah modus operandi biasa kerajaan yang tidak kompeten ini.

“Aksi luar tabii yang dipertontonkan kepada anak muda semasa Good Vibes Festival amat jauh bertentangan dengan nilai dan budaya negara kita,” ujarnya lagi.

Sewaktu persembahan malam tadi, vokalis kumpulan The 1975, Matty Healy dikatakan memegang botol arak ketika berada di atas pentas selain berkelakuan lucah dan membuat ucapan menghina undang-undang Malaysia berkaitan lesbian, gay, biseksual dan transgender (LGBT).


Keputusan permohonan UMNO tangguh pemilihan paling lewat 16 Julai: RoS

Keputusan Jabatan Pendaftaran Pertubuhan Malaysia (RoS) berhubung permohonan pindaan perlembagaan UMNO akan diketahui selewat-lewatnya pada 16 Julai ini.

Perkara itu dimaklumkan oleh RoS dalam kenyataan ringkas kepada Bernama hari ini.

Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum, untuk memberi ruang kepada ahli memfokus kepada gerak kerja pilihan raya.

Notis pindaan perlembagaan itu dikemukakan kepada RoS pada 17 Mei, dan Perdana Menteri Datuk Seri Ismail Sabri Yaakob sebelum ini dilaporkan berkata RoS mempunyai masa sehingga 60 hari untuk membuat keputusan berhubung permohonan pindaan itu.


Bukti rakaman suara Najib dibantah peguam bela, dakwa kedudukan anak guam terjejas

Peguam bela Datuk Seri Najib Razak mendakwa kedudukan anak guamnya akan terjejas jika jika Mahkamah Tinggi menerima rakaman audio dikatakan perbualan dengan kerabat diraja Arab, sebagai bukti.

Peguam Tan Sri Muhammad Shafee Abdullah membantah bukti rakaman audio tersebut dimasukkan dalam perbicaraan berhubung penyelewengan RM2.3 bilion dalam dana 1Malaysia Development Berhad (1MDB).

Shafee dalam hujahannya berkata, rakaman yang hendak diterima masuk pendakwaan bagi membidas pembelaan derma Arab oleh Najib itu mungkin terusik, rosak dan mengandungi maklumat salah, menjadikan penerimaannya sebagai bukti adalah tidak berperlembagaan.

Katanya, jika peruntukan undang-undang mengenai kebolehterimaan rakaman itu tidak dipatuhi, kedudukan Najib akan terjejas kerana beliau tidak boleh membantah berdasarkan tafsiran Seksyen 41A Akta Suruhanjaya Pencegahan Rasuah Malaysia (SPRM).

“Oleh itu ia menafikan hak tertuduh (Najib) untuk mendapatkan perbicaraan adil. Pendakwaan menyalahgunakan proses mahkamah kerana tidak menerima masuk komunikasi yang dipintas itu mengikut Seksyen 43 Akta SPRM, sebaliknya menggunakan pintu belakang dengan memaksa mahkamah menerima ‘bukti dokumen’ mengikut Seksyen 41A Akta SPRM.

“Rakaman audio perbualan itu mesti tidak diterima mengikut Seksyen 41A Akta SPRM 2009 kerana tidak berperlembagaan jika tidak menggunakan peruntukan Akta Keterangan 1950,” katanya dipetik laporan BH.

Peguam itu berkata demikian bagi membalas hujahan pendakwaan yang memohon rakaman audio berkenaan diterima sebagai bukti dalam kes penyelewengan dana 1MDB.

Pendakwaan memohon rakaman itu diterima masuk mengikut Seksyen 41(A) Akta SPRM, iaitu ‘peruntukan khas’ yang mengatasi Seksyen 65 Akta Keterangan berkaitan bukti berdokumen.

Rakaman audio dipertikaikan itu dimainkan di mahkamah ketika bekas Ketua Setiausaha Perbendaharaan, Tan Sri Mohd Irwan Serigar Abdullah, memberi keterangan dan mengenal pasti suara berkenaan kedengaran seperti Najib.

Dalam rakaman itu, suara seperti Najib memanggil seorang individu sebagai ‘Yang Teramat Mulia’ dan bercakap mengenai keperluan menyelesaikan kebuntuan berhubung isu 1MDB dan International Petroleum Investment Co (IPIC) yang didakwa memalukan Malaysia serta Emiriah Arab Bersatu (UAE).

Najib, 69, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang sama.

Perbicaraan di hadapan Hakim Mahkamah Tinggi Datuk Collin Lawrence Sequerah bersambung esok.


Kerajaan berhak umum bantuan tunai bila-bila masa, kata Mat Maslan

Datuk Seri Ahmad Maslan mempertahankan langkah kerajaan campuran mengumumkan bantuan tunai baru-baru ini walaupun hampir dengan kempen Pilihan Raya Negeri (PRN) yang akan berlangsung.

Timbalan Menteri Kewangan I itu memberi respon terhadap kritikan Ahli Parlimen Muar, Syed Saddiq Syed Abdul Rahman yang membidas kerajaan campuran mengumumkan bantuan tunai baru-baru ini dengan berkata kerajaan berhak beri bantuan kepada rakyat bila-bila masa sahaja.

Mat Maslan turut memberi contoh satu kes mahkamah melibatkan seorang menteri kewangan yang meluluskan peruntukan ketika berlaku pilihan raya kecil (PRK).

“Tetapi ditolak oleh mahkamah kerana mahkamah berpandangan kerajaan Persekutuan berhak membuat pengumuman di mana-mana dan bila-bila masa,” katanya dipetik laporan Malaysia Gazette.

Mat Maslan terdahulu mengadakan sidang media di Bilik Gerakan Barisan Nasional (BN) Pusat Daerah Mengundi (PDM) Teluk Kemang hari ini.

Turut hadir, Setiausaha Kerja UMNO, Datuk Mohd Sumali Reduan dan calon BN bagi kerusi Dewan Undangan Negeri (DUN) Bagan Pinang, Mohd Najib Mohd Isa.

Semalam, Syed Saddiq membangkitkan persoalan tentang pengumuman pelbagai bantuan khas kepada rakyat oleh Perdana Menteri, Datuk Seri Anwar Ibrahim kelmarin.

Ahmad menambah, sebelum ini, pihak tertentu mendakwa kerajaan campura tidak mempunyai pelan ekonomi namun apabila pelan ekonomi yang komprehensif dibuat, ia dituduh sebagai gula-gula pilihan raya.

“Jadi serba tak kena. Pada pandangan saya, kita jalan sahaja kerja, jalan terus, apa yang nak umum kita umum,” jelasnya.

Sementara itu, beliau yang juga Ahli Majlis Kerja Tertinggi UMNO yakin mereka boleh menang besar pada Pilihan Raya Negeri (PRN) Negeri Sembilan.

Ahmad yang mengetuai jentera BN Johor pada PRN Negeri Sembilan berkata, pada masa yang sama, jentera parti jangan memandang rendah terhadap calon lawan.

“Kita hendaklah terus bersedia mengadakan aktiviti dan calon hendaklah bertemu seramai mungkin pengundi,” katanya.


Risiko kematian 20 kali ganda jika tidak ambil vaksin: Noor Hisham

Kematian akibat Covid-19 adalah 20 kali ganda lebih tinggi dalam kalangan populasi yang tidak divaksin berbanding populasi yang telah divaksinasi, kata Ketua Pengarah Kesihatan Tan Sri Dr Noor Hisham Abdullah.

Menerusi akaun Twitternya Dr Noor Hisham berkata trend kematian Covid-19 di Malaysia terus menunjukkan penurunan dengan liputan vaksinasi yang meluas, lapor Bernama.

“Data kami (Kementerian Kesihatan) menunjukkan kematian dalam kalangan yang tidak divaksinasi dan sebahagiannya divaksinasi adalah 3,200 orang/kematian bagi setiap satu juta penduduk. Bagi individu yang telah lengkap divaksin adalah 160 orang/kematian bagi satu juta penduduk dan kematian bagi mereka yang telah mendapat dos penggalak adalah empat orang/kematian bagi setiap satu juta penduduk,” katanya.

Dr Noor Hisham berkata berdasarkan data Kematian Covid-19 Kebangsaan dari 1 Jan hingga 4 Dis 2021, jumlah kematian tertinggi diumumkan pada 11 Sept dengan 592 kes.

Jumlah kematian tertinggi bagi BID iaitu kematian yang dilaporkan berlaku di luar hospital adalah pada 13 Sept dengan 176 kes.

Data itu berdasarkan jumlah laporan kematian yang diterima setiap hari, katanya.

Dr Noor Hisham berkata setakat ini bagi tahun 2021 sejumlah 24,014 individu meninggal dunia di hospital dan 6,046 kes BID.


SRC, 2 anak syarikat selesai saman terhadap Putrade Property: Laporan

SRC International Sdn Bhd (SRC) dan dua anak syarikatnya telah menyelesaikan saman RM1.43 juta mereka terhadap Putrade Property Management Sdn Bhd, yang menguruskan Pusat Dagangan Dunia Kuala Lumpur, secara baik.

Penghakiman persetujuan itu direkodkan oleh Hakim Hayatul Akmal Abdul Aziz pada petang Rabu (28 September 2022).

Ini adalah penyelesaian kedua yang direkodkan oleh SRC dan anak syarikatnya bulan ini, daripada 16 saman yang difailkan oleh mereka.

Difahamkan bahawa penyelesaian itu direkodkan tanpa pengakuan liabiliti atau bersalah, dan syarat penyelesaian, yang telah diuruskan sejak Jumaat, adalah kekal sulit, memetik laporan Theedge.

SRC, bersama unitnya Jendela Pinggiran Sdn Bhd dan Gandingan Mentari Sdn Bhd, memfailkan saman terhadap Putrade Property pada Mei tahun lepas, kerana didakwa menerima dana menyalahi undang-undang yang berasal dari SRC – pernah menjadi anak syarikat 1Malaysia Development Bhd (1MDB) – daripada bekas Perdana Menteri Datuk Seri Najib Razak.

Putrade Property cuba membatalkan saman itu, tetapi Hayatul Akmal menolak permohonan berkenaan, memutuskan tiada merit untuk mahkamah membatalkan saman itu.

Perbicaraan bagi saman itu dijadualkan pada 14 hingga 17 Oktober 2024. Berikutan penyelesaian yang direkodkan, tarikh tersebut telah dikosongkan.

SRC dan anak syarikatnya diwakili oleh Syafinaz Vani dari Tetuan Rosli Dahlan Saravana Partnership, manakala Muhammad Amin Othman dari Tetuan Hafarizam Wan Aisha Mubarak mewakili Putrade Property.

Rosli Dahlan, yang firmanya mewakili ketiga-tiga syarikat itu, mengesahkan penyelesaian itu ketika dihubungi The Edge.

“Ya, tindakan terhadap Putrade Property telah diselesaikan dengan perintah persetujuan yang dimasukkan, yang syaratnya bermanfaat kepada SRC, tetapi sulit dan tidak boleh didedahkan.”

Beliau juga menyatakan bahawa di AS, ramai penerima dana atau aset berkaitan 1MDB seperti Leonardo De Caprio, Miranda Kerr, Kassem Dean dan Joey McFarland – yang mendakwa tidak mengetahui hasil yang menyalahi undang-undang yang mereka terima – telah secara sukarela mengembalikannya kepada Jabatan Keadilan.

“Di Malaysia, kita berharap penerima akan melakukan perkara yang sama untuk menunjukkan bahawa kita adalah masyarakat yang bermoral dan tidak akan mengambil perkara yang menyalahi undang-undang,” tambahnya.

Pada 12 September, taikun Tan Sri Lim Soo Peng juga menyelesaikan saman RM330,800 yang difailkan oleh ketiga-tiga syarikat itu kerana didakwa menerima wang yang berasal dari SRC di Mahkamah Sesyen Klang. Penyelesaian itu juga tanpa sebarang pengakuan bersalah dan liabiliti.


RoS patut tangguhkan pemilihan UMNO, kata Naib Presiden

Jabatan Pendaftaran Pertubuhan Malaysia (RoS) sepatutnya menangguhkan proses pemilihan UMNO sehingga satu keputusan dicapai bagi permohonan usul tambahan yang diluluskan pada Perhimpunan Agung UMNO 2022 (PAU 2022) berkenaan pemilihan jawatan Presiden dan Timbalan Presiden tidak dipertandingkan.

Naib Presiden UMNO, Datuk Ismail Sabri Yaakob berkata, ini kerana perkara ini akan menjadi konflik sekiranya RoS mendapati usul yang diluluskan dalam PAU 2022 itu bertentangan dengan perlembagaan parti.

“Ini termasuk dua jawatan tertinggi parti itu yang perlu dipertandingkan dalam pemilihan parti,” ujar bekas Perdana Menteri itu.

“Kalau ini berlaku, ia sudah jadi akademik. Kalau ada yang sudah bertanding jawatan Naib Presiden sekarang ni mungkin nak bertanding jawatan Presiden atau Timbalan Presiden. Tapi dia dah hantar nama untuk Naib Presiden.

“Jadi, kalau tiba-tiba RoS kata (buat keputusan) boleh bertanding, akan jadi konflik. Saya percaya RoS ada kuasa untuk menangguhkan pertandingan sehingga RoS membuat keputusan,” katanya.

Beliau berkata demikian dalam sidang media selepas merasmikan Program Latihan Amal Bera Inter-Agensi dan Komuniti 2023 di Bera Waterfront, di Bera hari ini.

Katanya, perkara itu juga menjadi antara sebab beliau tidak mempertahan jawatan Naib Presiden UMNO dalam pemilihan kali ini.

Jelasnya, perkara berkenaan bertentangan dengan Perlembagaan parti.

“Kalau saya bertanding jawatan Naib Presiden bermakna saya setuju dan mengiktiraf jawatan itu untuk tidak dipertandingkan.

“Jadi, saya masih lagi konsisten dengan pendirian saya dan disebabkan itu saya tidak bertanding,” ulasnya lagi.

Beliau turut menyangkal dakwaan dikatakan merajuk dan jauh hati dengan parti dan Presiden, Datuk Seri Dr. Ahmad Zahid Hamidi.

Jelasnya, perbezaan pandangan dalam berpolitik tidak menjejaskan hubungan baik dengan Ahmad Zahid sejak sekian lama.

“Bukan protes, bukan merajuk. Saya tak merajuk. Tapi saya kena konsisten dengan pendirian saya,” katanya, lapor Awani.

Pada 15 Februari lalu, Ahmad Zahid memberitahu bahawa peraturan mesyuarat dan Perlembagaan UMNO telah diikuti sepenuhnya dimana terdapat klausa 9.3 dan 9.4 dalam Perlembagaan UMNO yang telah dijelaskan kepada RoS.

Menurutnya, Perhimpunan Agung UMNO merupakan badan tertinggi UMNO, maka keputusan untuk menambah usul yang telah dibentangkan itu telah diteliti oleh pihak RoS dan juga oleh kumpulan peguam parti selain Setiausaha Agung UMNO.

Maka, Ahmad Zahid berkata, UMNO yakin RoS akan meluluskan usul tambahan yang diluluskan pada PAU 2022 supaya jawatan presiden dan timbalan presiden tidak dipertandingkan pada pemilihan parti itu tahun ini.


RUU larang MP bertukar parti demi kestabilan politik, kata Wan Junaidi

Rang Undang-Undang Perlembagaan (Pindaan) (No 3) 2022 mengenai peruntukan larangan Ahli Dewan Rakyat bertukar parti yang dijangka dibentangkan oleh Perdana Menteri Datuk Seri Ismail Sabri Yaakob pada Rabu ini adalah demi kestabilan politik negara.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata pindaan undang-undang itu adalah langkah terbaik oleh kerajaan dalam mengelakkan negara berdepan krisis politik, lapor Bernama.

“Tidak sekali-kali (rang undang-undang ini dibuat) untuk menghalang orang mengamalkan demokrasi dalam Parlimen itu sendiri, (antara) tujuannya adalah mencerminkan kepada rakyat Ahli-Ahli Parlimen itu tidak berbuat sesuka hati sahaja dan (mereka) mesti ada prinsip.

“(Selain itu) yang penting sekali adalah hasrat rakyat untuk melantik seseorang itu untuk kekal mewakili kepentingan rakyat dan negara, itu sahaja dan dengan adanya undang-undang ini, kita berharap perkara itu (ketidakstabilan politik) tidak berlaku,” katanya.

Beliau turut merujuk beberapa negara yang mempunyai peruntukan undang-undang dalam menangani isu lompat parti termasuk United Kingdom, India, Singapura dan New Zealand.

Wan Junaidi berkata tujuan kerajaan mengadakan rang undang-undang itu juga adalah bagi menangani kemelut pertukaran kerajaan akibat wakil rakyat yang bertukar parti atas tujuan politik dan peribadi.

“Tujuan kita supaya mengelakkan jangan berlaku (lagi) kerajaan (persekutuan) bertukar sampai tiga kali (dalam) satu penggal.

“Ini menjejaskan kestabilan dan dalam masa yang sama, kerajaan berdepan masalah ekonomi, penyakit (COVID-19) dan pelbagai lagi serta masalah orang ramai kesan (pasca) Covid-19 tetapi masa itu juga, (ada sesetengah) pihak gila berpolitik,” katanya sambil menambah menjelang pembentangan rang undang-undang itu, beliau akan mengadakan sesi libat urus pada 25 Julai membabitkan Ahli Parlimen kerajaan dan 26 Julai bagi Ahli Parlimen pembangkang.

“Saya sudah cuba yang terbaik, saya dah jumpa semua pemimpin, saya dah hantar surat kepada semua Ahli Dewan Rakyat termasuk Perdana Menteri… (saya sebagai) Menteri di Jabatan Perdana Menteri memohon semua untuk hadir bagi pembentangan rang undang-undang ini,” katanya ketika ditanya mengenai jangkaan sokongan Ahli Parlimen terhadap rang undang-undang itu.

Beliau berkata pindaan Perlembagaan Persekutuan perlu mendapat sokongan dua pertiga Ahli Parlimen.

Pada 14 Julai lepas, Wan Junaidi memaklumkan Kabinet telah meluluskan draf Rang Undang-Undang Perlembagaan (Pindaan) (No 3) 2022 mengenai peruntukan larangan Ahli Dewan Rakyat bertukar parti.

Beliau berkata pembentangan dan perbahasan rang undang-undang itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang.


Semakan kes SRC Najib: Shafee tulis surat minta perbicaraan dipercepat

Tan Sri Muhammad Shafee Abdullah hari ini (Rabu, 28 September 2022) mengesahkan beliau akan mengetuai pembelaan Datuk Seri Najib Razak dalam permohonan semakan kehakiman keputusan Mahkamah Persekutuan yang menolak rayuan akhir bekas Perdana Menteri itu pada 23 Ogos lalu.

“Ya, saya kembali semula (untuk semakan). Saya juga telah menulis (kepada) Mahkamah Persekutuan untuk meminta tarikh perbicaraan awal bagi semakan itu,” kata Shafee kepada Hakim Mahkamah Tinggi Mohamed Zaini Mazlan.

“Selain itu, anak guam saya Najib juga telah memfailkan (petisyen untuk) pengampunan (diraja),” katanya menurut Theedge.

Menurut Shafee, Najib memfailkan petisyen untuk pengampunan diraja kerana percaya dia tidak diberi perbicaraan penuh dan adil di Mahkamah Persekutuan.

Najib sedang menjalani hukuman penjara 12 tahun di Penjara Kajang selepas Mahkamah Persekutuan pada 23 Ogos menolak rayuan terakhirnya terhadap sabitan kesalahannya membabitkan anak syarikat 1Malaysia Development Bhd (1MDB), SRC International Sdn Bhd (SRC).

Mahkamah Persekutuan mengekalkan keputusan Mahkamah Tinggi dan Mahkamah Rayuan yang mendapati Najib bersalah atas tujuh pertuduhan melibatkan RM42 juta dana SRC.

Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta terhadap Najib selepas didapati bersalah oleh hakim Datuk Mohd Nazlan Mohd Ghazali terhadap tujuh pertuduhan membabitkan SRC.

Tujuh pertuduhan itu terdiri daripada satu pertuduhan salah guna kuasa membabitkan pinjaman Kumpulan Wang Persaraan Inc (KWAP) RM4 bilion kepada SRC, tiga pertuduhan pecah amanah jenayah melibatkan RM42 juta dan tiga pertuduhan pengubahan wang haram.

Pada 8 Disember 2021, Mahkamah Rayuan mengekalkan keputusan Mahkamah Tinggi.

Susulan keputusan Mahkamah Persekutuan pada 23 Ogos untuk menolak rayuan terakhir Najib terhadap sabitan kesalahannya membabitkan SRC, bekas Presiden UMNO itu pada 1 September memfailkan petisyen untuk pengampunan diraja.

Pada 6 September lepas, Najib, yang juga Ahli Parlimen Pekan, memfailkan permohonan semakan sabitan di Mahkamah Persekutuan.

Najib bagaimanapun kekal sebagai Ahli Parlimen dan statusnya hanya akan dimuktamadkan selepas petisyen untuk pengampunan diraja selesai, menurut kenyataan Speaker Parlimen Tan Sri Azhar Azizan Harun pada 5 September.

Pada Rabu, Timbalan Pendakwa Raya Mohd Ashrof Adrin Kamarul memberitahu Zaini bahawa Mahkamah Persekutuan telah menetapkan 21 Oktober sebagai tarikh pengurusan kes pertama untuk permohonan semakan sabitan Najib.

Shafee berkata Najib telah memfailkan sijil meminta agar permohonan semakan sabitan didengar dengan segera kerana ia adalah kes habeas corpus.

Dalam terminologi undang-undang, habeas corpus ialah cara undang-undang di mana seseorang boleh melaporkan penahanan atau pemenjaraan yang menyalahi undang-undang kepada mahkamah.

Tindakan undang-undang juga melibatkan perintah mahkamah untuk membawa orang itu ke mahkamah bagi menentukan sama ada penahanan orang itu sah.

Zaini, yang sedang mendengar kes SRC kedua Najib berhubung tiga pertuduhan pengubahan wang haram membabitkan RM27 juta, turut menetapkan 29 November sebagai tarikh pengurusan bagi kes itu.

Pertuduhan pengubahan wang haram RM27 juta terhadap Najib difailkan pada Februari 2019 – sebelum perbicaraan RM42 juta SRC bermula pada 3 April 2019.

Pada mulanya, pihak pendakwaan dalam kes SRC Najib mahu tiga pertuduhan pengubahan wang haram membabitkan RM27 juta dibicarakan bersama tujuh pertuduhan membabitkan RM42 juta, tetapi rancangan itu diubah kerana isu prosedur.

Najib didakwa menerima RM27 juta itu di AmIslamic Bank Bhd cawangan Jalan Raja Chulan pada 8 Julai 2014.


Undang masuk UMNO semula lepas pecat tak masuk akal : Hishamuddin

‘Undangan’ Presiden UMNO, Datuk Seri Dr Ahmad Zahid Hamidi kepada pemimpin yang dipecat dan digantung untuk menyertai semula parti itu disifatkan sebagai tidak masuk akal.

Bekas naib presidennya yang digantung awal tahun lalu, Datuk Seri Hishammuddin Hussein berkata sehingga hari ini beliau masih tidak tahu punca penggantungannya.

“Yang saya tahu, dia kata kita kena mohon diterima semula. Kedua, kena bawa ke Jawatankuasa Disiplin tetapi bagi saya, sampai hari ini saya tak tahu sebab digantung.

“Masa saya digantung dulu, Jawatankuasa Disiplin tak pernah panggil untuk siasatan dan untuk jawab. Jadi saya pun tak tahu sama ada yang diluahkan baru-baru ini ikhlas atau tidak?

“Lagipun bagi saya tak masuk akal, apa yang dicadangkan itu mungkin reaksi, luahan daripada bawah,” katanya kepada media ketika ditemui di lobi Parlimen, hari ini.

Beliau berkata demikian Ketika diminta mengulas soal ucapan Zahid pada Perhimpunan Agung UMNO (PAU) 2023 baru-baru ini yang menyatakan parti sentiasa terbuka untuk menerima ahli yang dikenakan tindakan disiplin termasuk mereka yang digantung atau dipecat.

Mengulas lanjut, Hishamuddin yang juga Ahli Parlimen Sembrong berkata pemimpin yang digantung dan dipecat keahliannya awal tahun itu tidak merugikan mereka.

“Tetapi itu terserah kepada mereka (yang dipecat atau digantung untuk terima). Bagi saya kawan yang digantung, dipecat ini tak ada rugi kerana kita pun sudah digantung.

“Jadi kalau betul perlukan khidmat kita, sindiran bahkan tawaran bersyarat tak bawa apa-apa makna kepada diri saya, ” katanya.

Selain Hishammuddin, turut digantung selama enam tahun bekas Ketua Penerangan, Shahril Sufian Hamdan; Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Mohd Salim Sharif.

Sementara bekas Pengerusi Perhubungan UMNO Negeri Selangor, Tan Sri Noh Omar dan bekas Ahli Parlimen Rembau, Khairy Jamaluddin dipecat dari parti itu.


Rekod tertinggi vaksinasi semalam berita baik ke arah imuniti kelompok: PM

Perdana Menteri Tan Sri Muhyiddin Yassin gembira dengan kadar vaksinasi harian semalam yang tertinggi direkodkan setakat ini dengan 421,479 dos diberikan.

Ini adalah berita terbaik untuk negara dalam usaha mencapai tahap imuniti kelompok sebelum akhir tahun ini, kata Perdana Menteri selepas melawat di Hospital Tengku Ampuan Rahimah (HTAR) Klang, hari ini.

Terdahulu, Jawatankuasa Khas Jaminan Akses Bekalan Vaksin Covid-19 (JKJAV) hari ini memaklumkan sebanyak 421,479 dos vaksin diberikan di seluruh negara semalam, tertinggi sejak program imunisasi dilancarkan.

Selangor menjadi negeri tertinggi setakat ini dengan pemberian dos vaksin pertama dan kedua iaitu hampir mencecah 100,000.

Daripada jumlah itu 264,034 dos diberi kepada penerima pertama, manakala 157,445 suntikan lagi kepada penerima dos kedua, kata JKJAV dalam kenyataan hari ini.

Angka terbaharu itu menjadikan jumlah keseluruhan pemberian vaksin meningkat kepada 11,788,189 dos.

Lima negeri mencatat jumlah pemberian vaksin tertinggi semalam membabitkan Selangor sebanyak 98,118 dos, diikuti Sarawak (82,068); Wilayah Persekutuan Kuala Lumpur (67,904); Perak (24,783) dan Johor (21,880).

“Ini berita baik kerana ia (kadar vaksinasi harian itu) antara tertinggi di dunia dan kalau kita ikut fasa vaksinasi, saya jangka kita boleh capai untuk hampir semua yang perlu divaksinasi selesai sebelum akhir tahun ini dan nampaknya proses ini berjalan lancar,” kata Perdana Menteri.

Sehubungan itu beliau mengarahkan Menteri Penyelaras Program Imunisasi Covid-19 Kebangsaan (PICK) Khairy Jamaluddin untuk membeli mana-mana vaksin yang sedia ada.

“Walaupun kita telah beli lebih tapi lambat sampai. Kalau ada lain yang boleh bekal contohnya Pharmaniaga boleh bekal tambahan dua ke tiga juta dos, kita akan beli. Ini komitmen kerajaan Perikatan Nasional,” katanya.


PRN: PMX pertahan Zahid umum peruntukan geran, tapi Hassan Karim tak setuju

Ahli Parlimen Pasir Gudang Hassan Karim membidas Timbalan Perdana Menteri Datuk Seri Ahmad Zahid Hamidi susulan pengumuman peruntukan geran tambahan kepada persatuan belia di Terengganu dengan syarat supaya mengundi gabungan Pakatan Harapan (PH) dan Barisan Nasional (BN).

MP PKR yang lantang itu tidak senada dengan Perdana Menteri Datuk Seri Anwar Ibrahim yang mempertahankan anak muridnya yang juga Presiden UMNO itu walaupun dikritik terdapat unsur rasuah pilihan raya.

Tegasnya, rasuah bukan semata-mata isu perundangan tetapi juga berkaitan dengan persepsi dan menyifatkan rasuah sangat sinonim dan berkait rapat dengan soal etika seseorang.

Bagi persepsi pula, kata Hassan, pilihan raya yang dilakukan tanpa rasuah bermakna pilihan raya yang adil dan bersih.

“Sebagai ahli Parlimen, saya tak setuju pengumuman geran tambahan oleh TPM Zahid Hamidi di Terengganu ketika kempen pilihanraya,” tulisnya di laman sosial Twitter hari ini.

Sebelum ini, Zahid yang juga Menteri Kemajuan Desa dan Wilayah memberi sogokan dalam satu majlis pada Jumaat dengan mengumumkan peruntukan geran tambahan sebanyak RM100,000 kepada Persatuan Belia Gabungan Lembaga Kemajuan Terengganu Tengah (Ketengah), RM250,000 untuk Majlis Belia Negeri Terengganu dan RM200,000 untuk pasukan bermotosikal di negeri berkenaan.

Bahkan, beliau turut berkata peruntukan itu akan ditambah oleh Perdana Menteri Anwar Ibrahim jika parti kerajaan menang di negeri tersebut.

Kenyataan itu kemudiannya mengundang kritikan dari pelbagai pihak termasuk pemimpin PAS Tuan Ibrahim Tuan Man menyifatkan pengumuman itu jelas merupakan satu bentuk rasuah menjelang Pilihan Raya Negeri (PRN) pada 12 Ogos ini.

Bagaimanapun, Anwar mempertahankan pengumuman tersebut mengatakan ianya tiada kaitan dengan PRN di enam negeri.

Semalam, Anwar, yang juga pengerusi PH berkata pengumuman itu dibuat sebelum hari penamaan calon yang berlangsung pada Sabtu, 29 Julai.


Zafrul beri jaminan siasatan terperinci Prasarana berhubung insiden LRT

Susulan insiden kemalangan tren Transit Aliran Ringan (LRT) Laluan Kelana Jaya semalam ,kerajaan akan mengambil tindakan yang sewajarnya bagi memastikan kesemua mangsa diberi rawatan menyeluruh.

Menteri Kewangan, Tengku Datuk Seri Utama Zafrul Tengku Abdul Aziz berkata, terkesan dengan insiden itu beliau sendiri telah berhubung dengan Menteri Pengangkutan, Datuk Seri Ir. Dr. Wee Ka Siong bagi mengambil tindakan susulan untuk mengenalpasti punca kemalangan itu.

“Saya amat terkejut dan dukacita mendengar berita mengenai kemalangan yang melibatkan tren Transit Aliran Ringan (LRT) berhampiran stesen Kampung Baru malam tadi.

“Terima kasih kepada pasukan penyelamat yang bertungkus-lumus dalam kerja-kerja membantu dan menyelamatkan mangsa kemalangan ini,” katanya menerusi perkongsian di Facebooknya.

Rentetan itu, beliau juga mengarahkan Syarikat Prasarana Nasional Berhad, sebuah syarikat Menteri Kewangan Diperbadankan, untuk segera menyiasat hal ini dan mengemukakan laporan terperinci mengenai punca kejadian.

“Dan langkah-langkah yang perlu diambil untuk memastikan agar insiden ini tidak berulang pada masa hadapan,” katanya.

Dua tren Transit Aliran Ringan (LRT) berlanggar di dalam terowong antara stesen Kampung Baru dan KLCC malam tadi menyebabkan sekurang-kurangnya 47 penumpang parah, manakala 166 lagi cedera ringan.

RapidKL memaklumkan tren LRT yang terbabit dalam kemalangan itu melibatkan tren nombor 40 dan 81.

Bagaimanapun, pihak berkaitan tidak memaklumkan secara terperinci bagaimana nahas boleh berlaku.


Kes Najib: Saksi kata Jho Low sering dakwa kenal ‘individu besar’

Bekas jurubank AmBank Joanna Yu hari ini (13 Disember 2022) memberitahu Mahkamah Tinggi Kuala Lumpur bahawa Low Taek Jho – ahli perniagaan dalam buruan berhubung peranannya dalam skandal kewangan 1Malaysia Development Berhad (1MDB) – telah mendakwa mengenali tokoh terkenal seperti Perdana Menteri dan Gabenor Bank Negara.

Joanna memberikan keterangan terhadap bekas Perdana Menteri Datuk Seri Najib Razak, 68, yang menghadapi empat pertuduhan menggunakan kedudukannya ketika itu untuk mendapatkan suapan RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Jho Low, dikatakan sering bermegah-megah dan ‘memetik’ nama individu penting, bahkan mendakwa mengenali Almarhum Raja Abdullah Abdulaziz dari Arab Saudi serta Permaisuri Rania Al-Abdullah dari Jordan.

Yu yang ketika itu berkhidmat sebagai Pengurus Perhubungan AmBank berkata, Jho Low juga mendakwa mengenali bekas Gabenor Bank Negara (BNM), Tan Sri Dr Zeti Akhtar Aziz, dan perdana menteri serta putera Kuwait.

Dalam pemeriksaan balas oleh peguam bela utama Najib, Tan Sri Muhammad Shafee Abdullah, Yu bersetuju bahawa Low membentangkan projeknya ‘dengan mengagumkan’ untuk pertimbangan AmBank bagi memperoleh pinjaman.

Dia juga bersetuju dengan berkata “ya, saya rasa” apabila Shafee mencadangkan bahawa Low cenderung untuk menjual dirinya secara tidak jujur atau “menjual terlalu banyak” dirinya.

Shafee: Tetapi sudah tentu, ini anda akan belajar kemudian. Semasa masa material, anda cukup yakin apa yang dia katakan adalah benar, semasa masa material anda berurusan dengannya. Tetapi sekarang anda tahu kebenarannya, beberapa perkara yang dia terlebih lakukan, dari segi perwakilan kepada bank.

Malah, Joanna berkata, ahli perniagaan itu mengaku beliau adalah lulusan ijazah sarjana muda daripada universiti perniagaan tertua di dunia, iaitu Wharton School, University of Pennsylvania.

Bagaimanapun, saksi ke-41 pendakwaan itu kelihatan terkejut apabila peguam bela, Shafee mendedahkan bahawa Jho Low sebenarnya tidak menghabiskan pengajian di universiti berkenaan.

Joanna berkata, perkara itu tidak pernah didedahkan oleh Jho Low yang sentiasa bermegah-megah ketika menceritakan mengenai dirinya belajar di institusi terkenal berkenaan.

“Antara ciri Jho Low yang ketara ialah dia selalu lewat… lewat datang temu janji, lewat membayar balik pinjamannya walaupun sering memperkenalkan diri sebagai orang yang hebat,” katanya.

Sementara itu, Joanna bersetuju dengan Shafee bahawa AmBank meminta surat pemegang mandat bagi akaun Najib kerana pihak bank berdepan kesukaran untuk menghubungi bekas Perdana Menteri berkenaan.

Katanya, beliau tidak mempunyai akses terus kepada Najib ketika dirujuk dengan surat mandat pada Mac 2011 yang menamakan Ketua Pegawai Pelaburan 1MDB ketika itu, Nik Faisal Ariff Kamil sebagai pemegang mandat akaun berakhir 481 dan 694 milik Najib.

Peguam itu mencadangkan bahawa surat berkenaan tidak memberikan mandat kepada Nik Faisal atau mana-mana individu lain untuk berunding bagi pertukaran mata wang jika akaun berkenaan menerima dana dalam mata wang asing.

Joanna berkata, ia tidak dinyatakan secara spesifik dalam surat berkenaan, justeru Muhammad Shafee mencadangkan bahawa mengikut etika dan undang-undang perbankan, saksi itu perlu menghubungi Najib sendiri untuk mendapatkan kebenaran (bagi tukaran mata wang asing).

Bagaimanapun, saksi menjawab perkara itu juga tidak dinyatakan secara khusus dalam surat mandat.

Peguam itu berkata, surat pemegang mandat kedua pula dikeluarkan pada Julai 2013 yang turut menamakan Nik Faisal sebagai kakitangan diberi kuasa bagi akaun berakhir 880, 898 serta 906, dan saksi mengesahkan tiada siapa yang mempunyai kuasa untuk merundingkan kadar pertukaran bagi akaun berkenaan.

Shafee: Dari Mac 2011 hingga Julai 2013, tiada siapa yang mempunyai kuasa (untuk merundingkan kadar pertukaran) asing?

Joanna: Ya.

Shafee: Kira-kira RM3 bilion memasuki akaun dalam mata wang dolar Amerika Syarikat (AS) dan British Pound. Anda mesti sedar bahawa adalah salah untuk tidak menghubungi Najib bagi mendapatkan kebenaran untuk menukar mata wang berkenaan kepada ringgit.

Joanna: Daniel atau Krystle (pegawai AmBank ketika itu) akan menghubungi Nik Faisal mengenai kadar pertukaran. Saya akan menghubungi Jho Low jika mereka tidak dapat menghubungi Nik Faisal.

Shafee: Tetapi dalam hal ini, Najib tidak dihubungi oleh bank secara langsung.

Joanna: Ya, dia tidak dihubungi oleh bank secara langsung. Saya tidak pasti sama ada pegawai atasan saya menghubungi dia.

Joanna memberikan keterangan terhadap Najib, 68, yang menghadapi empat pertuduhan menggunakan kedudukannya ketika itu untuk mendapatkan suapan RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok.


97.9 peratus individu dewasa telah lengkap divaksinasi

Sebanyak 63,384,672 dos vaksin Covid-19 telah diberikan sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, lapor Kementerian Kesihatan (KKM), hari ini.

Daripada jumlah itu, 25,711,351 atau 78.7 peratus daripada keseluruhan populasi di Malaysia, termasuk rakyat asing, telah lengkap divaksinasi.

Ia merangkumi, 22,923,709 atau 97.9 peratus individu dewasa, dan 2,787,642 atau 88.6 peratus remaja berusia 12 hingga 17 tahun.

Menerusi kemas kini Covidnow pagi ini, KKM juga memaklumkan seramai 26,068,338 atau 79.8 peratus lagi populasi keseluruhan menerima sekurang-kurangnya suntikan pertama daripada vaksin dua dos atau vaksin dos tunggal.

Jumlah itu termasuk 23,200,890 atau 99.1 peratus individu dewasa, dan 2,867,448 atau 91.1 peratus remaja.

Sementara itu, KKM juga memaklumkan sehingga semalam seramai 11,809,467 atau 50.4 peratus daripada individu dewasa juga telah menerima suntikan dos penggalak.

Pecahan pemberian vaksin mengikut negeri sehingga 29 Januari 2022.


‘Tak benar dakwaan pihak hilang kuasa tiup sentimen kaum, agama’

Pengerusi Penaja Muafakat Nasional Negeri Sembilan, Badrul Hisham Shaharin menafikan dakwaan Datuk Seri Anwar Ibrahim bahawa pihak yang hilang kuasa cuba meniup sentimen perkauman dan agama, menggunakan isu program ‘Jom Ziarah’ rumah ibadat bukan Islam.

Sebaliknya, beliau yang lebih dikenali Che’gu Bard menegaskan bahawa yang cuba menggugat keharmonian ialah pihak di sebelah Menteri Belia dan Sukan, Hannah Yeoh.

Sebelum ini, Che’gu Bard yang juga ahli Bersatu Bahagian Port Dickson mengecam program ‘Jom Ziarah Gereja’ bagi penganut bukan Kristian, dengan iklan dalam bahasa Melayu, anjuran Impact Malaysia – inisiatif di bawah kawal selia Kementerian Belia dan Sukan (KBS).

Kecaman itu menyebabkan satu laporan polis dibuat Setiausaha Politik Hannah, Dayangku Norhazwani Awangku Marsal atas tuduhan fitnah. Bagaimanapun, Badrul Hisham kemudian membuat satu laporan balas polis terhadap Hannah.

Dalam satu kenyataan lewat malam tadi (17 Mac 2023), Che’gu Bard turut mengucapkan tahniah kepada semua pihak yang memperjuang isu itu sehingga program ‘Jom Ziarah Gereja’ di Church of Our Lady of Lourdes, Klang, hari ini (18 Mac) telah dibatalkan oleh penganjur.

Menurutnya walaupun dibatalkan pihaknya akan tetap memantau dengan dekat program berkenaan.

“Jelas kita berada di pihak yang benar untuk menentang kegiatan salah guna duit kerajaan bagi buat program jenayah.

“Menurut Artikel 11 Perlembagaan Negara jelas nyatakan, Islam Agama Persekutuan, semua agama dibenarkan bebas diamalkan. Tetapi sebarang usaha mempromosikan agama lain dalam kalangan umat Islam ialah jenayah.

“Namun Anwar tetap nak lindungi kegiatan pluralisme dan nepotisme melampau dengan menfitnah kononnya kita sebagai pihak hilang kuasa yang cuba tiup sentimen kaum dan agama.

“Yang salah dan gugat keharmonian ialah Hannah Yeoh namun tidak pelik jika DAP tidak ambil tindakan kerana memang itu aspirasi DAP,” katanya.

Berhubung laporan polis terhadapnya, Che’gu Bard berkata polis belum lagi menghubungi beliau untuk diambil keterangan, tetapi dimaklumkan bahawa semua kes berkaitan kini telah diambil alih oleh Bukit Aman, bukan pada peringkat polis daerah.


Selamatkan negara dari parti tak tepati janji, kleptokrat: Muhyiddin

Pengerusi Perikatan Nasional (PN) Tan Sri Muhyiddin Yassin berkata beliau sanggup memimpin Perikatan Nasional (PN) dalam Pilihan Raya Umum Ke-15 (PRU-15) ini kerana tidak mahu negara jatuh ke tangan kumpulan kleptokrat, dan dipimpin parti tidak menunaikan janji kepada rakyat.

Menurutnya beliau tidak mahu negara ini diperintah sekali lagi oleh sebuah pakatan politik yang gagal menunaikan janji kepada rakyat serta tidak menghormati sensitiviti masyarakat pelbagai kaum dan agama di Malaysia.

Katanya beliau telah mencapai kemuncak kerjaya politik apabila diangkat sebagai Perdana Menteri Malaysia kelapan pada 1 Mac 2020, dan boleh bersara sekiranya mahu berbuat demikian.

Namun, menyedari perjuangan dan amanah daripada rakyat Malaysia, Muhyiddin yang juga Presiden Bersatu itu melupakan hasrat untuk berehat daripada politik, untuk menawarkan sebuah kerajaan yang Prihatin, Bersih dan Stabil.

“Ikhlas saya katakan, tiada apa yang saya nak kejarkan dengan jawatan Perdana Menteri itu. Jawatan tidak penting bagi saya. Kun fa yakun. Kalau jadi, maka jadilah. Kalau tak jadi pun, tak mengapa.

“Yang lebih penting ialah saya buat pilihan ini demi untuk menyelamatkan negara. Menawarkan Perikatan Nasional sebagai pilihan yang terbaik untuk anda semua,” katanya lagi.

Dua perkara itu – Perjuangan dan amanah – katanya, membuatkan beliau terus menggagahi segala kudratnya demi rakyat yang disayangi.

“Saya masih memikul amanah sebagai pemimpin sebuah wadah politik yang saya asaskan iaitu Bersatu dan Perikatan Nasional. Wadah politik ini mempunyai prinsip perjuangan yang murni.

“Kerana itulah, walaupun saya telah bersara daripada jawatan Perdana Menteri, saya tidak boleh bersara daripada perjuangan. Saya akan dilihat tidak bertanggungjawab jika saya lari dari medan perjuangan semata-mata kerana saya tidak lagi berjawatan,” katanya dalam kenyataan selepas selesai penamaan calon PRU-15, hari ini (Sabtu, 5 November 2022).

Muhyiddin adalah penyandang kerusi Parlimen P143 Pagoh akan berdepan dua lagi lawannya iaitu Datuk Razali Ibrahim daripada Barisan Nasional, dan Iskandar Shah (Pakatan Harapan).

Mengulas lanjut Muhyiddin berkata Perikatan Nasional kini bersedia menawarkan sebuah kerajaan yang Prihatin, Bersih dan Stabil untuk semua rakyat.

“Prihatin dengan ertikata sentiasa mempunyai rasa belas ihsan kepada rakyat serta tidak lokek membantu mereka ketika susah.

“Bersih dengan erti kata bebas daripada segala amalan rasuah dan penyelewengan.

“Stabil dengan memastikan kehidupan rakyat sentiasa aman, selamat dan harmoni serta mengelakkan daripada terjadinya perkara-perkara yang menggugat keharmonian masyarakat pelbagai kaum dan agama di negara ini,” katanya.

Pagoh dan Perjuangan Saya